Kasih Nabi ﷺ terhadap wanita

PERUTUSAN Nabi ﷺ ke dunia adalah rahmat buat seluruh manusia. Seluruh lapisan manusia sama ada anak-anak kecil mahupun orang-orang tua, lelaki mahupun perempuan, semuanya mendapat sentuhan dan petunjuk dari baginda ﷺ.

Untuk kaum wanita khususnya, baginda ﷺ telah mengangkat darjat mereka ke tahap yang tinggi setelah jahiliyah merendah-rendahkannya. Baginda ﷺ telah mengangkat darjat wanita sama taraf dengan lelaki tanpa mengurangkannya sedikit pun. Baginda ﷺ juga telah banyak meriwayatkan pesanan-pesanan khusus buat wanita. Di samping itu, baginda juga banyak menunjuk ajar isteri-isteri dan anak baginda berkaitan hal ehwal wanita yang menjadi petunjuk buat umat wanita.

Wanita Saudara Bagi Lelaki

Baginda ﷺ telah menyatakan bahawa kejadian lelaki dan wanita adalah sama. Kedua-duanya dari air mani kemudian ketulan darah kemudian ketulan daging kemudian dibentuk tulang-tulang dan dibungkus tulang-tulang dengan daging. Tidak ada beza pada keduanya, lelaki dan perempuan.

Malah baginda ﷺ menjelaskan bahawa wanita adalah saudara bagi lelaki. Wanita adalah sama dengan lelaki dari sudut kemuliaan insan dan kedudukannya sebagai hamba Allah. Sabda baginda;

“Sesungguhnya wanita itu saudara bagi lelaki” (HR Tirmizi dan Abu Dawud).

Berlembut Dengan Wanita

Baginda ﷺ seterusnya menyarankan agar wanita dijaga dan dipelihara dengan baik. Baginda ﷺ menegaskan dan menjelaskan tabiat semula jadi kejadian kaum hawa yang telah Allah ciptakan. Wanita berbeza dengan lelaki dari segi penciptaan apabila baginda menyatakan wanita dicipta dari tulang rusuk yang bengkok. Bengkok bermaksud wanita ini ada kelemahannya yang tersendiri dan jiwanya lembut serta sensitif. Baginda ﷺ menganjurkan agar berkelakuan baik dan lembut dengan wanita serta sabar di atas sikapnya yang bengkok dan juga kelemahan akalnya. Pimpinlah wanita dengan cara memaafkan mereka dan bersabarlah terhadap kebengkokan mereka. Maka baginda ﷺ berpesan dengan sabdanya:

“Nasihatilah para wanita kerana wanita diciptakan daripada tulang rusuk yang bengkok dan yang paling bengkok daripada tulang rusuk itu adalah pangkalnya, jika kamu cuba untuk meluruskannya maka ia akan patah, namun para wanita”. (HR Bukhari)

Keistimewaan kaum wanita diangkat lagi apabila baginda ﷺ menyatakan bahawa menjaga anak perempuan dengan baik juga boleh mendinding seseorang dari api neraka. Di dalam sebuah kisah, Urwah bin Zubair berkata bahawa Aisyah RA pernah bercerita bahawa seorang wanita datang kepadanya meminta-minta bersama dua orang anak perempuan akan tetapi Aisyah RA tidak memiliki apa-apa melainkan sebiji kurma. Aisyah pun memberikan kurma itu kepada wanita tersebut lantas wanita tersebut membahagi dua kurma tadi dan diberikan kepada dua anak perempuannya. Kemudian Nabi ﷺ datang dan Aisyah RA menceritakan perkara tersebut kepada baginda ﷺ lantas baginda ﷺ bersabda;

“Barang siapa yang menanggung dua anak perempuan lalu berbuat baik kepada mereka, maka mereka akan menjadi pendinding baginya dari api neraka”. (HR Bukhari)

Malah dalam sebuah hadis yang sangat popular, apabila baginda ﷺ ditanya oleh seorang lelaki, siapakah orang yang paling berhak untuk dia hormati. Lantas baginda ﷺ menjawab “Ibumu” sebanyak tiga kali dan kemudian barulah baginda menyebut “Bapamu”.

Kisah-kisah di atas jelas menunjukkan bahawa baginda ﷺ amat mengambil berat berkaitan wanita. Sangat kasih dan lembutnya kepada wanita. Malah baginda ﷺ juga sangat memuliakan wanita.

Belas dan Kasih Terhadap Wanita

Baginda ﷺ juga bersikap lemah lembut dengan kaum wanita. Di dalam sebuah riwayat, baginda ﷺ menyambut kehadiran sekumpulan wanita dan anak-anak dalam satu majlis perkahwinan dengan ucapan;

“Ya Allah… kalian adalah termasuk golongan manusia yang paling aku sayangi.” Baginda ﷺ mengulanginya sebanyak tiga kali. (HR Bukhari dan Muslim)

Di dalam satu kisah lain yang diceritakan oleh Anas bin Malik bahawa ada seorang wanita datang kepada Rasul ﷺ sambil mengendong bayinya dan baginda bercakap-cakap dengannya kemudian baginda ﷺ berkata; “Demi jiwaku yang berada di dalam genggamanNya, kalian adalah orang-orang yang paling aku cintai.” Baginda ﷺ mengulanginya sebanyak dua kali. (HR Bukhari dan Muslim)

Dalam mendidik isteri pula, baginda ﷺ telah menyarankan agar berhemah dan tidak bertindak kasar dengan mereka. Nabi ﷺ;

“Ingatlah, berbuat baiklah kepada wanita. Jika mereka melakukan (perbuatan nista), maka tinggalkanlah mereka di tempat tidur mereka dan pukullah mereka dengan pukulan yang tidak melukai. Jika ia mentaati kalian, maka janganlah berbuat aniaya terhadap mereka.” (HR Tirmizi)

Sepertimana disebutkan di dalam surah al-Nisa’ ayat 34 bahawa lelaki adalah pemimpin buat kaum wanita. Maka pimpinlah wanita dengan sebaik-baiknya.

Wanita (Isteri) Adalah Amanah

Baginda seterusnya mengingatkan bahawa isteri adalah merupakan amanah Allah yang mesti dipelihara dengan baik. Ia bukan permainan dan perhiasan semata-mata. Padanya ada hak yang perlu diberikan. Ia adalah amanah yang akan ditanya di akhirat kelak. Sabda baginda ﷺ;

“Bertakwalah kepada Allah dalam perihal wanita. Kerana sesungguhnya kalian mengambil mereka dengan amanat Allah dan dihalalkan atas kalian kemaluan mereka dengan kalimat Allah. Maka hak mereka atas kalian adalah memberi nafkah dan pakaian kepada mereka dengan cara yang ma’ruf.”(HR Muslim)

Demikianlah kasih dan belasnya baginda ﷺ terhadap kaum wanita. Tidak langsung ada diskriminasi atau penindasan seperti mana yang digembar-gemburkan oleh golongan liberal. Malah kaum wanita juga berhak mendapat ganjaran dan pahala atas amal kebaikan yang dilakukannya. Tidak ada yang membezakan antara lelaki dan wanita melainkan iman dan takwa.

Ketua Wanita Ikatan Muslimin Malaysia (ISMA)
Dr Suriani Sudi


Jangan terpedaya gimik jualan murah di internet

BANGI, 13 Zulhijjah 1442H, Jumaat – Suruhanjaya Komunikasi dan Multimedia Malaysia (SKMM) mengingatkan orang ramai supaya tidak terpedaya dengan sebarang gimik jualan murah di internet.

Ini kerana, kebanyakan produk itu dijual dari laman sesawang atau aplikasi tidak berdaftar di dalam negara dan tidak tertakluk kepada akta di dalam Malaysia, kata Jabatan Komunikasi Korporat SKMM dalam satu kenyataan.

Katanya, pengguna akan menghadapi masalah untuk mendapatkan hak pengguna daripada platform berkenaan jika kualiti produk yang dibeli melalui gimik jualan murah itu gagal memenuhi jangkaan yang dikehendaki.

“Justeru, sebagai langkah yang lebih selamat, orang ramai adalah digesa untuk lebih bijak dalam menilai jualan dan promosi di platform e-dagang sedemikian.

“Sentiasa berwaspada dengan promosi yang dijalankan dan platform yang gunakan ketika melakukan transaksi,” katanya.

SKMM juga meminta orang ramai meneliti syarat-syarat perkhidmatan dan polisi yang berkaitan dengan pembayaran balik serta pampasan ditetapkan oleh penyedia platform e-dagang, bagi melindungi diri terdedah kepada risiko tidak diingini.


Halalkan kebun haram: Memalukan! Hilang tanah, terlondeh maruah

BANGI, 8 Rabiulawal 1442H, Ahad – Pastinya ramai yang mengikuti perkembangan isu pencerobohan tanah haram di Raub tidak akan berpuas hati dengan pihak berkuasa negeri Pahang.

Terbaharu, kumpulan pekebun haram di Raub mendakwa, kerajaan Pahang sudah menyediakan pelan bagi menghalalkan tanah yang mereka terokai.

Save Musang King Alliance (SAMKA) mendakwa, rata-rata pekebun bersetuju dengan pelan tersebut, bagaimanapun menolak kehadiran pihak ketiga yang dituduh cuba mengaut keuntungan secara melampau.

SAMKA mendesak supaya rancangan korporat yang kononnya merampas dan meraih keuntungan daripada hasil kerja pekebun perlu dihentikan.

SAMKA turut mendakwa, aktiviti penanaman durian oleh pekebun di keenam-enam buah kampung itu mula dijalankan sejak tahun 1960-an, manakala pada 1970-an mereka mengusahakan tanah itu di bawah rancangan ‘Buku Hijau’ kerajaan.

“Pelan ini tidak harus dilaksanakan melalui pihak ketiga yang menggunakan cara ‘rent-seeking’ dan mengaut keuntungan yang melampau dengan menzalimi hak dan kepentingan pekebun serta merampas hasil usaha pekebun,” dakwanya dalam satu kenyataan di laman Facebook.

Menyifatkannya ‘penyelesaian yang dibuat’ sebagai tidak adil, Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, sebelum ini seorang bekas tentera dikenakan hukuman penjara selama dua tahun dan didenda RM50,000 akibat menceroboh tanah hutan.

“Sebaliknya, penceroboh tanah yang menanam duriang Musang King – ribuan ekar – menerima layanan yang sungguh istimewa. Ia sangat memalukan.

“Saya yakin ratusan ribu, atau mungkin jutaan rakyat yang mengikuti perkembangan isu ini pastinya tidak berpuas hati,” katanya dalam satu kenyataan hari ini.

Sebelum ini, kerajaan Pahang memaklumkan mengalami kerugian kira-kira RM30 juta dalam tempoh 10 tahun melalui hasil cukai tanah dari kebun haram termasuk di kawasan hutan simpan.


Kita bangunkan Tanah Rizab Melayu, jangan jual pada bangsa asing

Oleh Ainul Illia Meor Suzurudin

BANGI, 19 Muharram 1442H, Isnin – Tidak perlu bimbang sekiranya anda memiliki Tanah Rizab Melayu kerana harga hartanah akan sentiasa meningkat dari semasa ke semasa.

Pengkaji Sejarah Ikatan Arkeologi Malaysia, Zaharah Sulaiman berkata, dakwaan kononnya Tanah Rizab Melayu rendah nilainya adalah pembohongan semata-mata.

Beliau berkata, Tanah Rizab Melayu boleh ditukar status kepada komersial untuk dijana keuntungan, sama ada melalui penjualan atau penyewaan.

“Yang penting kita menjual ‘end-product’-nya kepada orang Melayu. Kerana kalau jual pada bangsa asing, dia akan cair.

“Tengok sahaja di Sungai Penchala berapa nilainya sekarang per ekar. Jadi jika orang kata Tanah Rizab Melayu nilainya rendah, dia berbohong kerana sama sahaja nilainya dengan freehold (pegangan bebas),” katanya dalam sesi soal jawab Wacana Dasar ‘Mewakafkan Tanah Melayu’ disiarkan TV Pertiwi.

Beliau berkata, tiada masalah untuk menjual Tanah Rizab Melayu yang dibangunkan asalkan ia dijual kepada orang Melayu.

“Bila bangsa asing beli Tanah Rizab Melayu, secara automatik naik 500-800 kali ganda. Jadi, tak perlu jual, kita sahaja yang bangunkan,” tegasnya.

Dalam pada itu, Zaharah berkata, beliau sudah bertemu dengan pihak kerajaan serta beberapa pemimpin bagi mengusulkan supaya satu Perbadanan Pembangunan Tanah Rizab Melayu ditubuhkan.

“Di perbadanan itu, kita jadikan ia pusat pentadbiran, pemantauan, pembangunan, pelaksanaan tanah-tanah rizab ini. Perbadanan ini bawah Parlimen, jadi lebih mudah dibuat.

“Mudah kerajaan nak salurkan dana, atau banyak saluran untuk dapatkan dana seperti daripada Majlis Amanah Rakyat (Mara), institusi kerajaan lain yang boleh bekerjasama,” katanya.

Dengan adanya perbadanan itu, beliau berkata, orang Melayu tidak perlu lagi membeli ruang komersial mahupun perumahan dengan syarikat asing.

“Kita sendiri buat kilang komersial atas Tanah Rizab Melayu, kita sewa atau jual pada orang Melayu.

“Sekarang ratusan ribu usahawan Melayu perlukan tempat berniaga, perkilangan, pembuatan. Jadi kita perlu lihat dari perspektif yang lebih besar, kita jangan tengok nak buat rumah sewa sahaja.

“Kita perlu satu anjakan paradigma lebih berimpak besar. Kalau nak bersaing dengan bangsa asing itu sahaja caranya,” katanya.


Syria kutuk lawatan Setiausaha Negara AS ke Bukit Golan

AMMAN, 4 Rabiulakhir 1442H, Jumaat – Syria mengutuk lawatan Setiausaha Negara Amerika Syarikat (AS), Mike Pompeo ke Bukit Golan yang ‘dijajah’ pada hari Khamis dengan mendakwa, ia tindakan provokatif sebelum Presiden, Donald Trump melepaskan jawatannya.

Pompeo menjadi Setiausaha Negara AS pertama yang melawati pendudukan haram Tebing Barat Israel dan Bukit Golan.

Palestin dan negara-negara Arab menegaskan langkah itu akan membantu mengukuhkan kawalan Israel ke atas wilayah yang dijajah.

Menurut sumber kerajaan yang dipetik media negara, Syria menggesa masyarakat antarabangsa dan Pertubuhan Bangsa-Bangsa Bersatu (PBB) mengutuk lawatan ‘provokatif’ itu, yang menurutnya melanggar resolusi antarabangsa.

“Kunjungan itu adalah langkah provokatif sebelum berakhirnya pentadbiran Trump dan pelanggaran terhadap kedaulatan kita,” kata kenyataan itu.

Trump menggembirakan Israel pada tahun 2019 dengan mengakui tuntutan negara penjajah itu terhadap kedaulatan ke atas Bukit Golan.

Bukit itu adalah sebahagian dari Syria hingga tahun 1967, ketika Israel merebut sebahagian besar wilayah tersebut dalam Perang Enam Hari, menjajahnya serta menganeksasi pada tahun 1981.

Aneksasi sepihak itu tidak diakui di peringkat antarabangsa dan Syria menuntut pengembalian wilayah berkenaan.

Syria cuba mendapatkan kembali bukit i tu dalam perang Timur Tengah 1973, namun gagal.

Israel dan Syria menandatangani gencatan senjata pada tahun 1974 dan sejak itu Golan agak sunyi. – Agensi


7,000 penyokong Imran Khan diberkas

NEW DELHI, 25 Syawal 1444H, Selasa – Kerajaan Pakistan telah menahan lebih 7,000 penyokong pemimpin pembangkang yang juga bekas perdana menteri Imran Khan di seluruh negara.

“Beribu-ribu orang ditahan tanpa akses kepada peguam. Mereka telah ditangkap secara haram tanpa mengikut proses undang-undang,” kata pemimpin kanan Pakistan Tehreek-e-Insaf (PTI) Hammad Azhar pada malam Isnin.

“Hampir kesemua mereka tidak dihadapkan di hadapan majistret dalam tempoh 24 jam mengikut undang-undang. Ini adalah penculikan secara haram,” katanya.

Tindakan keras terhadap PTI dan penyokongnya dipergiat minggu lalu selepas penahanan Imran oleh pasukan separa tentera Renjer pada 9 Mei mencetuskan protes di seluruh negara.

Ramai orang terbunuh dan cedera dalam pertempuran dengan pihak polis ketika protes itu.

PTI dalam catatan di media sosial mendakwa pasukan keselamatan telah memberkas penyokong parti, ahli parlimen dan ahli keluarga mereka, termasuk wanita.

Ia berkata “ratusan daripada mereka dilaporkan diseksa untuk memberi kenyataan palsu” terhadap kepimpinan parti.

Shandana Gulzar Khan, bekas ahli parlimen, berkata “kami dikepung” dan ramai pemimpin wanita kekal dalam tahanan.

Tindakan itu dipergiat di wilayah Punjab dan Khyber Pakhtunkhwa, dua wilayah di bawah pentadbiran sementara, selepas PTI melepaskan jawatan pada Januari untuk mendapat mandat baharu.

Pilihan raya belum diumumkan di kedua-dua wilayah itu walaupun terdapat peruntukan perlembagaan yang menetapkan bahawa ia mesti diadakan dalam tempoh 90 hari selepas pembubaran dewan.

Imran berkata pada Isnin 7,000 orang, termasuk pegawai tertinggi PTI telah ditangkap.

Kerajaan menyalahkan penyokongnya atas keganasan di pelbagai lokasi, termasuk di beberapa kemudahan berkaitan tentera ketika protes minggu lalu.

Tentera Pakistan pada Isnin berkata mereka yang terlibat dalam serangan terhadap kemudahan dan kakitangan tentera “akan dibawa ke muka pengadilan melalui perbicaraan di bawah undang-undang berkaitan termasuk Akta Tentera Pakistan.”

Dalam satu kenyataan yang dikeluarkan selepas mesyuarat komander, tentera memaklumkan bahawa “tiada lagi halangan untuk menahan pelaku, perosak dan penyerang kemudahan tentera dalam apa jua keadaan.”

Imran dalam satu kenyataan video berkata keganasan itu adalah sebahagian daripada plot tersusun dan menyalahkan agensi keselamatan kerana turut terlibat.

“Kami mempunyai bukti yang mencukupi untuk dikemukakan kepada mana-mana siasatan bebas bahawa pembakaran dan tembakan di beberapa tempat dilakukan oleh agensi yang mahu menimbulkan kekacauan dan menyalahkan PTI supaya tindakan keras ketika ini adalah wajar,” katanya. – Bernama


5,218 kes Macau Scam, rugi RM256 juta

MELAKA, 30 Rabiulawal 1442H, Isnin – Polis Diraja Malaysia (PDRM) merekodkan sebanyak 5,218 kes sindiket penipuan ‘Macau Scam’ di seluruh negara dalam tempoh Januari hingga Oktober tahun ini, yang melibatkan jumlah kerugian menjangkau sehingga RM256 juta.

Pengarah Jabatan Siasatan Jenayah Komersial (JSJK) Bukit Aman Datuk Zainuddin Yaacob berkata, daripada jumlah itu sebanyak 2,676 kes berjaya ditumpaskan oleh PDRM, dan 1,420 kes pula sudah dituduh di mahkamah di seluruh negara.

“Mangsa yang paling ramai adalah wanita iaitu lebih 3,000 kes dan kebanyakan daripada mereka berumur lebih 51 tahun. Pada kebiasaannya mangsa yang tertipu berada dalam keadaan tertekan dan takut akan ditangkap dan dilokap, selain risau hartanya akan dirampas.

“Jangan jawab panggilan tidak dikenali, namun sekiranya sudah dijawab, apabila diminta memindahkan duit ke dalam akaun mana-mana jabatan kerajaan, tidak perlu berbuat demikian kerana kerajaan tidak pernah memberi arahan kepada orang awam memindahkan wang dari satu akaun ke akaun lain,” katanya.

Beliau berkata demikian pada sidang akhbar selepas menyaksikan Majlis Serah Terima Tugas Jawatan Ketua Polis Melaka dan Pengerusi Persatuan Keluarga Polis (Perkep) di Ibu Pejabat Kontinjen (IPK) Melaka, di sini hari ini.

Terdahulu, Datuk Abdul Majid Mohd Ali dilantik menjadi Ketua Polis Melaka yang baharu menggantikan Datuk Mat Kasim Karim yang dilantik sebagai Timbalan Pengarah Pengurusan (Pentadbiran) Jabatan Pengurusan Bukit Aman.

Sementara itu, Abdul Majid berkata sejumlah 169 pegawai dan anggota polis di Melaka menjalani kuarantin sejak pelaksanaan Perintah Kawalan Pergerakan (PKP) pada 18 Mac lepas sehingga semalam, susulan mempunyai kontak rapat dengan orang awam yang terdedah dengan jangkitan COVID-19.

Katanya daripada jumlah itu, 164 orang didapati bebas daripada jangkitan tersebut, manakala lima orang lagi masih menunggu keputusan ujian saringan yang dijalankan Kementerian Kesihatan selain terdapat juga sedang di bawah pengawasan di hospital dan di rumah.

Dalam pada itu Abdul Majid, 58, berkata, beliau akan menggunakan pengalaman kira-kira 38 tahun dalam pasukan PDRM sebelum ini untuk mencapai empat misi yang akan dilaksanakan di Melaka.

“Saya akan memfokuskan kepada meningkatkan penyampaian perkhidmatan kepolisan kepada masyarakat, jati diri sumber manusia berasaskan integriti iaitu bersih, bukan kepada rasuah tetapi membuat kerja dengan betul dan mengembalikan keyakinan masyarakat kepada perkhidmatan pasukan polis.

“Pada peringkat awal ini, keutamaan saya kepada negeri Melaka adalah untuk (memerangi) COVID-19 kerana ia menjadi hasrat kerajaan dan negeri ini, selain itu saya akan memimpin petugas barisan hadapan (polis Melaka) untuk mengembalikan Melaka kepada Zon Hijau,” katanya. – Bernama


1 lagi kluster baharu dikesan di Kedah

KUALA LUMPUR, 24 Zulhijjah 1441H, Jumaat – Satu lagi kluster baharu dikesan di Daerah Kuala Muda, Kedah, melibatkan seorang anggota polis lelaki warga tempatan, sebagai kes pertama kluster (kes ke-9114).

Ketua Pengarah Kesihatan Datuk Dr Noor Hisham Abdullah berkata, kes yang dilaporkan pada hari ini (kes ke-9147) adalah merupakan rakan kerja kepada kes indeks, manakala punca jangkitan masih dalam siasatan.

“Susulan itu, aktiviti pengesanan kes secara aktif dan saringan kontak rapat telah dijalankan pada 13 Ogos 2020 dan kes dikesan positif pada 14 Ogos 2020. Sehingga 14 Ogos 2020, 124 kontak rapat beliau telah disaring,” katanya dalam kenyataan akhbar perkembangan COVID-19 hari ini.

Daripada jumlah itu, dua kes dikesan positif, lima negatif manakala 117 masih menunggu keputusan, katanya yang turut memaklumkan kesemua kes bagi kluster ini adalah warganegara Malaysia.

Jelasnya, pengesanan kes secara aktif sedang diteruskan dan langkah pencegahan serta pembendungan jangkitan seperti proses pembersihan dan sanitasi telah dijalankan di lokasi yang dikenal pasti. – Bernama


Presiden Filipina ancam penjara individu tolak vaksin COVID-19

MANILA, 11 Zulkaedah 1442H, Selasa – Presiden Filipina, Rodrigo Duterte memberi amaran akan mengenakan tindakan penjara ke atas mana-mana rakyatnya yang menolak menerima suntikan vaksin COVID-19, ketika negara itu sedang berusaha memerangi pandemik yang menjangkiti 1.3 juta orang dengan lebih 23,000 kematian.

“Anda pilih, sama ada mahu divaksin atau saya akan memenjarakan anda,” kata Duterte dalam ucapan di televisyen pada Isnin, susulan laporan penerima vaksinasi masih rendah di beberapa kawasan di Manila.

Ucapan Duterte itu bagaimanapun bertentangan dengan pegawai kesihatan yang mengatakan bahawa penerimaan suntikan vaksin adalah sukarela meskipun orang ramai didesak untuk mengambilnya.

“Jangan salah sangka, ini adalah krisis negara. Saya hanya geram dengan rakyat Filipina yang tidak menyahut saranan kerajaan,” kata Duterte.

Sehingga 20 Jun, pihak berkuasa Filipina telah memberikan vaksinasi sepenuhnya kepada 2.1 juta orang, yang dianggap masih perlahan berbanding sasaran kerajaan untuk mengimunisasi 70 juta individu tahun ini.

Duterte sebelum ini dikritik ekoran pendekatan kerasnya dalam menangani wabak, termasuk keputusan untuk tidak membenarkan sekolah dibuka semula. – Agensi


PM arah bantuan segera untuk mangsa banjir di Baling

KUALA LUMPUR, 4 Zulhijjah 1443H, Isnin – Perdana Menteri, Datuk Seri Ismail Sabri Yaakob mengarahkan Agensi Pengurusan Bencana Negara (NADMA) dan pihak berkuasa berkaitan untuk segera membantu mangsa-mangsa banjir di Baling, Kedah.

Walaupun kini berada di Turkiye untuk lawatan rasmi, Ismail Sabri berkata, beliau sentiasa mengikuti perkembangan bencana yang menimpa Keluarga Malaysia di Baling.

“Saya telah mengarahkan Setiausaha Politik, Datuk Mohammad Anuar Mohd Yunus mewakili saya, turun ke kawasan bencana bagi meninjau dan memastikan bantuan disalurkan dengan secepatnya kepada mangsa.

“Kita meninjau keperluan segera yang diperlukan oleh mangsa-mangsa banjir yang terlibat di Baling, dan bantuan harus segera disampaikan kepada mangsa walaupun saya berada di Turkiye,” katanya dalam catatan di Facebook rasmi beliau hari ini.

Perdana Menteri turut berkongsi gambar dan video lawatan Mohammad Anuar di Baling hari ini dalam catatan itu.

Ismail Sabri turut melahirkan rasa sedih dan simpati dengan bencana banjir itu yang mengakibatkan tiga nyawa terkorban setakat ini dan mendoakan semoga semua mangsa banjir tabah menghadapi dugaan itu.

“Takziah kepada mereka yang kehilangan insan tersayang, sama-samalah kita sedekahkan Al-Fatihah dan didoakan semoga roh mereka ditempatkan dalam kalangan orang yang beriman dan beramal soleh,” katanya.

Dalam kejadian kira-kira pukul 4 petang semalam, banjir lumpur di Baling mengakibatkan tiga nyawa terkorban, dan beratus-ratus penduduk dipindahkan ke beberapa pusat pemindahan sementara dengan lebih 80 rumah terjejas. – Bernama


Relawan Muda ISMA lancar Tabung Bantuan Bencana sasar RM2 juta

BANGI, 28 Syawal 1442H, Rabu – Relawan Muda ISMA (RMI) melancarkan Tabung Bantuan Bencana, bagi mengajak orang ramai bersama-sama mengumpul dana untuk membantu masyarakat yang memerlukan.

Melalui tabung itu, RMI memfokuskan beberapa bentuk bantuan termasuk bantuan awal bencana, keperluan asas asnaf dan B40, baik pulih rumah persendirian dan bangunan awam serta bantuan pendidikan miskin bandar.

Ketua Pemuda ISMA, Mohd Sahrularifin Ab Manan berkata, sejak awal Perintah Kawalan Pergerakan (PKP) pada Mac 2020 sehingga kini, lebih 10,000 keluarga di seluruh negara menerima bantuan asas dengan agihan berjumlah RM1 juta.

Beliau berkata, RMI antara pihak yang ke hadapan membantu kerajaan Pahang dalam memberikan bantuan air bersih ketika banjir yang melanda negeri itu pada awal tahun 2021.

“Lebih 50 tangki air statik diletakkan di lokasi strategik banjir berserta dua lori tangki air 40 kaki digerakkan ke kawasan banjir bagi mengangkut air bersih kepada mangsa.

“Relawan Muda ISMA juga adalah sebuah badan berdaftar dengan Agensi Pengurusan Bencana Negara (NADMA) dan sudah dilantik menjadi Agen Basmi COVID-19 (ABC19), di mana sukarelawan RMI akan digerakkan bagi membantu pendaftaran vaksin dan membawa penduduk sekitar yang memerlukan bantuan ke Pusat Pemberian Vaksin berhampiran,” katanya dalam kenyataan, hari ini.

Mohd Sahrularifin berkata, Tabung Bantuan Bencana yang dilancarkan ini menyasarkan kutipan sehingga RM2 juta.

“Terbaru, RMI telah melancarkan Tabung Bantuan Bencana: Kebakaran Mersing bagi membantu sekeluarga di daerah itu yang tinggal sehelai sepinggang akibat kebakaran rumah mereka pada 31 Mei lalu.

“Wakil RMI sudah berjumpa dengan keluarga ini dan memberi bantuan berupa komputer riba (digunakan untuk peperiksaan UIA) dan wang sejumlah RM10,000.

“Kempen ini menyasarkan kutipan RM200,000 bagi membina semula kehidupan mangsa,” katanya.

Sehubungan itu, orang ramai yang ingin memberikan sumbangan bolehlah menyalurkan ke akaun Tabung Bantuan Bencana, Persatuan Sukarelawan ISMA di 8604718222 (CIMB).


Seorang lagi komander JIP terbunuh dalam serangan udara Israel di Gaza

MOSCOW, 9 Muharram 1444H, Ahad – Komander Kanan Jihad Islam Palestin (JIP) Khaled Mansour disahkan terbunuh dalam serangan udara Israel di Semenanjung Gaza, menurut sayap kumpulan bersenjata, Briged Al-Quds pada Ahad.

Sebelum ini, Pasukan Pertahanan Israel (IDF) mengesahkan bahawa seorang komander kanan Jihad Islam di utara Gaza, Tayseer Jabari, terbunuh dalam serangan udara Israel pada Jumaat.

Mansour, terbunuh dalam serangan udara Israel yang mensasarkan bandar Rafah pada malam Sabtu, lapor Sputnik.

IDF melancarkan operasi yang digelar Breaking Dawn terhadap gerakan Jihad Islam Palestin di Semenanjung Gaza pada Jumaat.

Selepas Jabari terbunuh dalam serangan itu, ketua Jihad Islam, Ziyad Nakhalah mengancam untuk bertindak balas dengan melancarkan serangan peluru berpandu ke atas Tel Aviv.

Israel menangkis serangan peluru berpandu dan melancarkan serangan baharu ke atas Semenanjung Gaza.

Kementerian Kesihatan Palestin memaklumkan pada Sabtu sekurang-kurangnya 24 orang terbunuh manakala 215 lagi cedera akibat operasi Breaking Dawn oleh Israel.

Khaled al-Batsh, ketua biro politik Jihad Islam, memberitahu media pada Sabtu bahawa Jihad Islam tidak mempunyai pilihan lain selain mempertahankan dirinya dan rakyat Palestin daripada ancaman Israel.

Menteri Pertahanan Israel Benny Gantz, selepas membuat penilaian mengenai situasi semasa di sekitar Semenanjung Gaza, dengan penglibatan ketua-ketua agensi penguatkuasaan undang-undang, mengarahkan tenteranya meneruskan operasi Breaking Dawn pada Sabtu.

Pejabat media IDF memberitahu Sputnik bahawa tentera Israel sedang bersiap sedia untuk melaksanakan operasi Breaking Dawn di Semenanjung Gaza selama seminggu. – Bernama


Arab Saudi tarik balik langkah berjaga-jaga COVID-19

RIYADH, 14 Zulkaedah 1443H, Selasa – Arab Saudi mengumumkan penarikan langkah yang diambil untuk mencegah penularan COVID-19, termasuk keperluan memakai pelitup muka di tempat tertutup.

Agensi Akhbar Saudi (SPA), memetik kenyataan Kementerian Dalam Negeri sebagai berkata, individu tidak perlu lagi memakai pelitup muka di kawasan tertutup, kecuali Masjidil Haram di Makkah dan Masjid Nabawi di Madinah.

Manakala fasiliti kesihatan, acara awam, kapal terbang dan pengangkutan awam yang mahu meneruskan langkah pencegahan boleh meminta orang ramai memakai pelitup muka.

Selain itu, bukti vaksinasi pada aplikasi Tawakkalna tidak lagi diperlukan untuk memasuki premis, acara, aktiviti, kapal terbang dan pengangkutan awam, katanya.

Rakyat yang ingin meninggalkan Arab Saudi akan dikehendaki mengambil dos penggalak ketiga selepas lapan bulan.

Bagaimanapun, peraturan baharu itu tidak terpakai kepada individu di bawah kumpulan umur tertentu atau mereka yang telah dikecualikan daripada diberi vaksin oleh Kementerian Kesihatan.

Kementerian terus menggalakkan orang ramai mengambil suntikan penggalak ketiga untuk melindungi diri mereka daripada virus itu, lapor SPA. – Agensi


UAE, Bahrain lihat bela maruah Palestin ibarat ‘neraka’

BANGI, 29 Muharram 1442H, Khamis – Umat Islam disaran untuk tidak bersedih atas ujian yang dihadapi Palestin hari ini, susulan tindakan dua buah negara Arab yang menjalinkan hubungan normalisasi dengan Israel.

Sebaliknya, Penyelidik PhD di Faculty of Governance and Global Affairs, Leiden University, Belanda, Abdul Muein Abadi berkata, umat dari agama Allah SWT itu wajib berpegang teguh dengan ijmak para ulama dalam memacu dasar politik mahupun geopolitik.

Beliau berkata, segala yang berlaku pada hari ini sebenarnya menepati janji Allah SWT, bahawa Yahudi akan berkuasa di Asia Barat menjelang akhir zaman kelak.

“Dengan kemuncaknya Dajjal akan muncul beraja.

“Hakikatnya, kita tidak perlu berputus asa dengan janji Allah SWT jika seluruh pemimpin dunia Arab bertindak meninggalkan Palestin bersendirian dan menjalinkan hubungan dengan Israel.

“Begitulah hampirnya analogi tindakan UAE (Emiriah Arab Bersatu) dan Bahrain yang melihat tindakan menjalin hubungan dengan rejim Zionis sebagai ‘syurga’, manakala perjuangan membela maruah dan hak Palestin ibarat ‘neraka’,” katanya menulis di Sinar Harian hari ini.

Sebelum ini, Bahrain pada minggu lepas bersetuju mengadakan hubungan diplomatik dengan Israel selepas UAE melakukan perkara sama pada 13 Ogos lalu.

Kedua-dua negara itu pada Selasa menandatangani perjanjian normalisasi dengan Israel sambil disaksikan Presiden Amerika Syarikat (AS) Donald Trump, di Washington.

UAE dan Bahrain kini adalah negara Arab ketiga dan keempat yang menjalinkan hubungan diplomatik dengan Israel selepas Mesir pada 1979 dan Jordan pada 1994.

Kesal dengan perkara itu, Abdul Muein berkata, perkara itu membuktikan bahawa isu penjajahan rejim Zionis ke atas bumi Palestin dan tempat suci ketiga umat Islam, iaitu Masjid al-Aqsa di Baitulmaqdis al-Quds bukanlah masalah besar bagi pemimpin UAE dan Bahrain.

Abdul Muein berkata, pemimpin kedua-dua negara itu lebih mengutamakan restu Washington dan redha Tel Aviv.

Beliau berkata, UAE juga lebih berminat mengampu AS untuk membeli pesawat pejuang F-35 meskipun tindakan itu dibantah Israel.

Malah, katanya, Bahrain lebih takut akan negara Iran – susulan majoriti rakyat negara itu berpegang dengan doktrin Syiah – berbanding murka Allah SWT kepada hamba yang bersekongkol dengan pembunuh dan penjajah saudara Islam mereka sendiri.

“Pemimpin UAE dan Bahrain tentunya mengetahui apa yang terjadi kepada Palestin, selepas menandatangani Perjanjian Oslo pada tahun 1993,” katanya.

Pada masa sama, beliau mendakwa, janji keamanan hanyalah helah rejim Zionis untuk menjinakkan pemimpin Arab yang buta percaturan geopolitik, di mana Gaza terus dikepung serta Tebing Barat tidak pernah aman dan stabil untuk jangka masa lama.

“Pemimpin UAE dan Bahrain tidak buta dan tidak tuli. Tetapi ternyata mereka sengaja membutakan mata dan memekakkan telinga.

“Sepertimana Fatah dahulu dicucuk hidung untuk melaga-lagakan umat Islam dengan Islamis Hamas, begitulah UAE dan Bahrain saat ini yang lebih takutkan pengaruh Ikhwan Muslimin, Turki dan Iran,” katanya.


PH-BN dijangka rampas Kedah, Terengganu dari PN

ARAU, 29 Syawal 1444H, Sabtu – Pakatan politik antara Pakatan Harapan (PH)-Barisan Nasional (BN) berpotensi merampas Kedah dan Terengganu daripada Perikatan Nasional (PN) pada Piihan Raya Negeri akan datang dengan strategi yang betul.

Ketua Pengarah Jabatan Komunikasi Komuniti (J-KOM), Datuk Dr Mohammad Agus Yusoff berkata, perkara ini dapat dicapai dengan empati yang ditunjukkan Perdana Menteri, Datuk Seri Anwar Ibrahim dalam menyelesaikan isu di kedua-dua negeri.

“Dengan strategi yang berkesan, tidak mustahil gelombang sokongan terhadap pembangkang beralih kepada kerajaan Madani.

“Saya juga berharap kerajaan dan perdana menteri akan terus memberi perhatian kepada negeri yang dikuasai pembangkang.

“Walaupun kerajaan Madani tidak berkuasa di negeri-negeri ini, ia akan memenangkan rakyat melalui bantuan dan dasar.

“Bagaimanapun, bagi Kelantan kita bersikap realistik bahawa gabungan PH-BN akan menghadapi beberapa kekangan untuk merampas negeri itu.

“Tetapi dengan komitmen yang ditunjukkan oleh perdana menteri berdasarkan peruntukan yang diumumkannya baru-baru ini, tidak mustahil untuk mendesak beberapa perubahan,” katanya seperti dilapor NST.

Agus yang juga penganalisis politik meramalkan status quo bagi tiga negeri di bawah PH iaitu Pulau Pinang, Selangor dan Negeri Sembilan akan kekal.

“Pulau Pinang, Selangor dan Negeri Sembilan akan kekal sebagai status quo untuk PH-BN dan kita tidak nampak sebarang anjakan besar untuk menukar pentadbiran semasa di negeri masing-masing,” katanya.

Dalam pada itu, Agus turut melahirkan kebimbangannya terhadap perkembangan politik yang menyaksikan isu agama dan perkauman digunakan untuk menarik sokongan.

“Isu perkauman dan agama harus diselesaikan melalui persefahaman, belas kasihan, toleransi dan saling menghormati.

“Memandangkan perdana menteri sendiri memimpin melalui teladan yang kerajaan sanggup bertolak ansur, tidak ada sebab untuk rakyat tidak berubah,” katanya.


Normalisasi dorong Israel laku lebih banyak kezaliman

MANAMA, 29 Muharram 1442H, Khamis – Sebanyak 17 pertubuhan bukan kerajaan (NGO) di Bahrain dengan kerjasama Gabungan Umum Kesatuan Pekerja membantah perjanjian normalisasi negara itu dengan Israel.

Menurut agensi berita Anadolu, NGO-NGO berkenaan menegaskan bahawa hubungan diplomatik itu tidak membawa kepada perdamaian.

Bahrain dan Emiriah Arab Bersatu (UAE) pada Selasa menandatangani perjanjian normalisasi dengan Israel di Washington.

Perjanjian itu turut disaksikan oleh Presiden Amerika Syarikat (AS), Donald Trump yang menyifatkannya sebagai hari bersejarah.

Dalam satu kenyataan bersama, NGO-NGO itu berkata, segala bentuk hubungan normalisasi dengan entiti Zionis yang dijalinkan bersama negara lain tidak menyebabkan perdamaian, mahupun mengembalikan hak rakyat Palestin yang dirampas.

“Sebaliknya, ia mendorong musuh (Israel) untuk melakukan lebih banyak kezaliman terhadap Palestin dan tempat suci umat Islam, terutamanya di Baitulmaqdis, “ kata kenyataan itu

Kenyataan itu juga mendakwa, penjanjian itu juga telah menimbulkan kejutan, kebencian dan penolakan rakyat Bahrain secara meluas. -Agensi


Polis nafi jalan masuk ke Petaling Jaya ditutup

KUALA LUMPUR, 4 Rabiulawal 1442H, Rabu – Polis menafikan laluan keluar dan masuk ke Petaling Jaya, Selangor di beberapa lokasi ditutup kepada lalu lintas seperti yang tular di laman sosial Facebook sejak semalam.

Ketua Polis Daerah Petaling Jaya, ACP Nik Ezanee Mohd Faisal berkata, polis hanya melaksanakan sekatan jalan raya (SJR) di tiga lokasi di daerah berkenaan susulan pelaksanaan Perintah Kawalan Pergerakan Bersyarat (PKPB) bermula 14 hingga 27 Oktober ini.

“SJR didirikan di plaza tol Subang, plaza tol Sungai Buloh dan plaza tol Damansara membabitkan laluan keluar dan masuk, dari dan ke Petaling Jaya.

“Gambar yang dimuat naik ke laman Facebook berkenaan diambil dari akaun Facebook kami namun ia tidak memuat naik status menyatakan ia adalah SJR dan bukan penutupan jalan,” katanya dalam kenyataan di sini, hari ini.

Status yang tular dan mendapat lebih 1,000 perkongsian itu mendakwa semua laluan masuk dan keluar ke Petaling Jaya melalui Damansara, Ara Damansara, Subang, Sungai Buloh, Kota Damansara dan Lebuh Raya Pantai Baru (NPE) ditutup kecuali bagi yang mempunyai permit polis atau surat majikan.

Nik Ezanee berkata orang ramai dinasihatkan terus mematuhi PKPB agar rantaian wabak COVID-19 yang belum menunjukkan penurunan jumlah kes dapat diputuskan dan memperlahankan kenderaan di SJR demi keselamatan petugas dan pengguna jalan raya lain.

“Orang ramai juga diminta mematuhi jumlah individu di dalam kenderaan seperti yang dikeluarkan oleh Majlis Keselamatan Negara (MKN),” katanya. – Bernama


21 maut, bas pelancong terjunam dari jambatan di Venice

ROME, 17 Rabiulawal 1445H, Selasa – Sekurang-kurangnya 21 orang maut manakala 18 yang lain cedera apabila sebuah bas yang membawa pelancong ke tapak perkhemahan terjunam dari sebuah jambatan berhampiran bandaraya Venice sebelum terbakar.

Bas terbabit dilaporkan merempuh pagar penghalang dan terjatuh sekitar 10 meter ke atas trek kereta api di daerah Mestre yang menghubungkan Venice melalui sebuah jambatan.

Ahli Majlis Bandar Venice, Renato Boraso berkata, punca kemalangan masih belum jelas, namun didakwa pemandu bas terbabit – warga Itali berusia 40 tahun – tiba-tiba sakit sebelum nahas, dan dia turut menjadi antara korban.

“Ia adalah satu tragedi yang mengerikan, bandar ini sedang berkabung,” katanya kepada televisyen Sky Italia.

Beliau berkata, bas itu membawa 40 penumpang dan angka kematian mungkin meningkat kerana beberapa daripada mangsa cedera berada dalam keadaan kritikal.

Sementara itu, Dewan Bandaraya Venice berkata, mangsa yang cedera telah dibawa ke hospital berdekatan dengan empat daripadanya dilaporkan parah.

Pegawai berkata, bas pelancong itu terjatuh kira-kira 15 meter (50 kaki) ke atas talian elektrik dan terbakar sekitar jam 7:45 malam waktu tempatan (1745 GMT).

Dilaporkan, lima daripada mangsa adalah warga Ukraine dan seorang warga Jerman.

Bas itu turut membawa penumpang daripada Perancis dan Croatia, lapor agensi berita Itali ANSA.

“Bas itu remuk sepenuhnya. Anggota bomba mengalami kesukaran mengeluarkan banyak mayat,” kata wakil tempatan Kementerian Dalam Negeri, Michele Di Bari kepada televisyen Sky Italia.

Beliau berkata, dua kanak-kanak adalah antara mangsa terkorban.

Lewat petang Selasa, anggota penyelamat masih bertungkus-lumus mengeluarkan serpihan bas itu bagi memastikan tiada lagi penumpang terperangkap di dalamnya.

Itali mengalami beberapa kemalangan bas yang membawa maut dalam beberapa tahun kebelakangan ini.

Pada 2017, 16 penumpang bas yang membawa pelajar Hungary maut dalam kemalangan berhampiran bandar utara Verona, manakala 40 orang maut pada 2013 apabila sebuah bas terjunam dari jejambat di selatan Itali. – Agensi


Polis Johor terima 16 laporan polis berhubung Tommy Thomas

JOHOR BAHRU, 24 Jamadilakhir 1442H, Sabtu – Polis Johor sehingga kini telah menerima 16 laporan daripada pelbagai pihak berhubung penerbitan buku berbentuk memoir bekas Peguam Negara, Tan Sri Tommy Thomas, sejak isu berkenaan mula mendapat perhatian ramai beberapa hari lepas.

Ketua Polis Johor Datuk Ayob Khan Mydin Pitchay ketika dihubungi Bernama memberitahu susulan laporan berkenaan, siasatan dijalankan mengikut Seksyen 500 dan Seksyen 203A Kanun Keseksaan dan Seksyen 8 Akta Rahsia Rasmi 1972.

Thomas yang menjadi Peguam Negara dari Jun 2018 hingga Februari tahun lepas mencetuskan kontroversi apabila ada pihak mempertikai bukunya ‘My Story: Justice in the Wilderness’ yang didakwa mereka antaranya mengandungi pelbagai fakta tidak betul, menghina, malah menfitnah.

Pelbagai pihak telah membuat laporan polis berhubung kandungan buku itu, antaranya ialah pergerakan Pemuda UMNO Johor yang membuat laporan polis di Ibu Pejabat Polis Daerah Johor Bahru Selatan di sini, petang ini. – Bernama


Kor Ming syor semua rakyat lahir selepas merdeka dianggap Bumiputera

KUALA LUMPUR, 19 Rabiulakhir 1443H, Rabu – Timbalan Setiausaha Agung DAP, Nga Kor Ming dilaporkan mengesyorkan kerajaan menggubal dasar perpaduan negara yang baharu.

Beliau mencadangkan agar semua rakyat yang lahir selepas awal pagi 31 Ogos 1957 boleh menikmati status Bumiputera, dan kerajaan tidak patut dan tak boleh lagi membezakan rakyat dengan ‘warna kulit’.

Kor Ming yang juga bekas Timbalan Speaker Dewan Rakyat mengeluarkan kenyataan itu di Parlimen, semalam susulan perbahasan peruntukan untuk Kementerian Perpaduan Negara tahun depan.

Beliau menegaskan, Indonesia telah lama menghapuskan perbezaan antara Bumiputera dan bukan Bumiputera.

“Dalam kemelut sosialisme, demi mempromosikan ‘Keluarga Malaysia’ yang sebenar, sekiranya kerajaan tidak dapat menghapuskan dasar diskriminasi antara Bumiputera dan bukan Bumiputera, sekurang-kurangnya semua orang yang lahir selepas negara kita merdeka pada tahun 1957 harus menikmati status dan layanan Bumiputera,” katanya seperti dilapor akhbar berbahasa Cina, China Press (23 November).

Katanya, politik kaum adalah penghalang terbesar kepada perpaduan dan kemajuan negara.

“Negara kita telah merdeka selama 64 tahun. Sudah tiba masanya kerajaan memimpin melalui teladan bagi menunjukkan semangat ‘Keluarga Malaysia’ yang sebenar,” kata Pengerusi DAP Perak itu.

Selain itu, bagi menggalakkan perpaduan negara dan keharmonian dalam masyarakat berbilang budaya, Ahli Dewan Undangan Negeri (ADUN) Teluk Intan itu turut mendesak kerajaan meminda Akta Pertubuhan 1966 bagi melarang sesiapa menggunakan agama untuk mendapatkan modal politik.

“Kerajaan harus menetapkan bahawa semua parti politik mesti mengamalkan dasar penggabungan atau rancangan kebangsaan. Untuk terlibat dalam persaingan yang sihat dan bukannya merompak agama atau menipu undi ‘atas nama tuhan’.

“Politik teokratik adalah jalan tiada faedah. Jika kerajaan benar-benar memikirkan masa depan negara, kerajaan mesti mengakui kesilapannya dan berhenti bertolak ansur dengan trend yang salah dan berbahaya ini,” katanya.

Dewan Rakyat semalam membahaskan bajet Kementerian Perpaduan Negara untuk tahun depan.

Kor Ming menegaskan bahawa selagi kerajaan masih membezakan rakyat berdasarkan warna kulit, perpaduan negara yang sebenar tidak dapat dicapai.

“Parti-parti pemerintah dan pembangkang mesti serius mengkaji semula kesilapan masa lalu. Negara kita sudah tidak berdaya lagi dengan landasan dan hala tuju pembangunan yang berulang kali melakukan kesilapan,” katanya.


Kebenaran tunai solat sunat di masjid, surau meriahkan Aidiladha

KUALA LUMPUR, 10 Zulhijjah 1442H, Selasa – Setiap kali tibanya 10 Zulhijjah, umat Islam di seluruh dunia pasti meraikan Aidiladha atau ada juga yang memanggilnya Hari Raya Korban sebagai memperingati kisah pengorbanan Nabi Ibrahim a.s.

Pada Aidiladha kali ini, umat Islam di Malaysia telah membuktikan pengorbanan masing-masing dengan mematuhi prosedur operasi standard (SOP) ditetapkan bagi mengekang penularan pandemik COVID-19 termasuklah tidak merentas negeri bagi tujuan ziarah yang menjadi kelaziman setiap kali Hari Raya.

Walaupun tiada aktiviti ziarah, kemeriahan Aidiladha kali ini tetap dirasai apabila pihak berkuasa agama negeri masing-masing membenarkan solat sunat Aidiladha dilaksanakan di masjid dan surau mengikut SOP ditetapkan.

Di PERAK, Sultan Perak Sultan Nazrin Shah berkenan menunaikan solat sunat Aidiladha di Masjid Diraja Ubudiah di Bukit Chandan, Kuala Kangsar bersama kira-kira 1,000 jemaah dengan diimamkan imam utama masjid, Badrul Husaini Baharudin.

Keberangkatan tiba Sultan Nazrin pada 8.40 pagi disambut Menteri Besar Perak Datuk Saarani Mohamad dan turut hadir Ketua Polis Perak Datuk Mior Faridalathrash Wahid.

Di TERENGGANU, Sultan Terengganu Sultan Mizan Zainal Abidin menunaikan solat sunat Aidiladha bersama rakyat di Masjid Al-Muktafi Billah Shah, Kampung Ladang, Kuala Terengganu.

Turut berangkat Yang Dipertuan Muda Terengganu Tengku Muhammad Ismail dan adinda baginda Tengku Muhammad Mua’az .

Di PAHANG, Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah berkenan berangkat ke Masjid Negeri Sultan Ahmad 1 bagi menunaikan solat sunat Aidiladha bersama kekanda baginda Tengku Panglima Raja Tengku Amir Nasser Ibrahim Shah.

Turut hadir menunaikan solat yang dipimpin oleh imam satu Afif Aisar Ahmad ialah pimpinan kerajaan negeri diketuai Menteri Besar Datuk Seri Wan Rosdy Wan Ismail serta Mufti Pahang Datuk Seri Dr Abdul Rahman Osman.

Usai solat, Tengku Hassanal berkenan berangkat ke perkarangan masjid bagi menyaksikan ibadah korban seekor lembu dan seekor kerbau yang dikendalikan mengikut SOP termasuk semua petugas penyembelihan telah melakukan ujian saringan COVID-19.

Di PERLIS, Raja Perlis Tuanku Syed Sirajuddin Putra Jamalullail dan Raja Muda Perlis Tuanku Syed Faizuddin Putra Jamalullail menunaikan solat sunat Aidiladha di Dataran Istiadat Istana Arau bersama kira-kira 300 jemaah anak-anak kariah Kota DiRaja Arau.

Solat sunat diimamkan oleh Imam Besar Perlis Ahmad Sirajuddin Abdul Satar, manakala khutbah dengan tajuk ‘Mencontohi Nabi Ibrahim Dalam Kehidupan’ disampaikan oleh Mufti Perlis Datuk Dr Mohd Asri Zainul Abidin dengan mematuhi SOP ditetapkan.

Turut hadir, Menteri Besar Perlis Datuk Seri Azlan Man dan barisan Exco Kerajaan negeri.

Dalam pada itu, Tuanku Syed Sirajuddin dan Raja Perempuan Perlis Tuanku Tengku Fauziah Tengku Abdul Rashid mengajak semua pihak untuk terus berdoa agar COVID-19 dapat diatasi segera.

Sementara itu, di MELAKA, Ketua Menteri Datuk Seri Sulaiman Md Ali menunaikan solat sunat Aidiladha di Masjid Al-Mujid Kampung Durian Daun, Masjid Tanah bersama kira-kira 100 jemaah yang dipimpin imam satu, Hishamuddin Soleh.

Berikutan pelaksanaan Perintah Kawalan Pergerakan Diperketatkan (PKPD) di seluruh daerah Seremban, Menteri Besar Negeri Sembilan Datuk Seri Aminuddin Harun menunaikan solat sunat Aidiladha di kediaman rasmi bersama keluarga.

Di SARAWAK, Ketua Menteri Datuk Patinggi Abang Johari Tun Openg menunaikan solat sunat AidilAdha di Masjid Jamek di Petra Jaya di Kuching dengan jumlah jemaah dihadkan hanya 500 orang.

Ibadah korban turut ditangguhkan di Sarawak tahun ini, selain ziarah raya, ziarah kubur, jamuan selepas solat, takbir dari rumah ke rumah, rumah terbuka dan tahlil selepas solat sunat turut tidak dibenarkan.

Di SABAH, tinjauan Bernama menyaksikan bilangan jemaah masjid dan surau bagi solat sunat Aidiladha dikurangkan kepada maksimum 30 jemaah atau yang mana lebih rendah selaras dengan SOP ditetapkan oleh kerajaan negeri.

Ketua Menteri Sabah Datuk Seri Hajiji Noor ketika ditemui semasa program Ibadah Korban di Ibu Pejabat Polis Daerah Tuaran berkata walaupun sambutan Aidiladha pada tahun ini disambut secara sederhana dan kecil-kecilan, namun semangat korban tetap sama. – Bernama


Darurat ‘rehatkan’ ketegangan politik, perangi COVID-19

KUALA LUMPUR, 29 Jamadilawal 1442H, Rabu  – Pengisytiharan Proklamasi Darurat pada waktu COVID-19 semakin mengganas dan ‘politiking’ yang tidak berkesudahan adalah tepat pada masanya bagi menjamin keselamatan dan kelangsungan hidup rakyat, demikian menurut pakar perlembagaan.

Mereka berpendapat dengan Proklamasi Darurat yang diisytihar pada Selasa, 100 peratus fokus kini dapat dihalakan kepada usaha memerangi penularan COVID-19 agar ia tidak menjadi lebih parah sekali gus memulihkan negara daripada kesan pandemik itu.

Pakar perlembagaan dari Universiti Teknologi Malaysia (UTM) Dr Muhammad Fathi Yusof berkata, Proklamasi Darurat adalah langkah yang sangat baik, kerana ia juga dapat mengendur dan ‘merehatkan’ ketegangan politik sekali gus memberi peluang kepada usaha-usaha memerangi COVID-19.

“Pertamanya, pengisytiharan darurat ini adalah satu langkah yang amat tepat bagi memastikan usaha membendung wabak COVID-19 dapat dilaksanakan dengan cepat, tegas dan menyeluruh, tanpa terikat dengan sekatan-sekatan di sudut pentadbiran atau birokrasi.

“Secara tidak langsung, ia juga dapat memastikan tidak berlakunya Pilihan Raya Umum dalam tempoh ini…saya percaya ia bagi memastikan seluruh pemimpin politik dan juga rakyat memberi tumpuan kepada masalah sebenar negara iaitu COVID-19, masalah ekonomi dan masalah kesempitan hidup, bukannya kepada kemelut politik di dalam negara,” katanya kepada pemberita.

Beliau berkata, memandangkan darurat boleh bertindak sebagai mekanisme untuk mengelak berlakunya sebarang bentuk pilihan raya, ia adalah amat relevan memandangkan akan berlakunya aktiviti kempen dan pergerakan pengundi yang boleh meningkatkan risiko jangkitan COVID-19 sekiranya pilihan raya diadakan.

“Mungkin ada pihak-pihak tertentu yang inginkan pilihan raya dijalankan segera atau ingin mengambil alih kerajaan dalam waktu COVID-19 sedang memuncak…saya percaya langkah pengisytiharan darurat ini sekali gus memberikan ketenteraman politik sekurang-kurangnya sehingga 1 Ogos depan,” katanya.

Bagaimanapun, beliau berpendapat, bagi mengekalkan konsep semak dan imbang, adalah tidak salah sekiranya persidangan Parlimen tetap diteruskan sepanjang darurat bagi memberikan ruang kepada Ahli Parlimen untuk mengemukakan pandangan rakyat bawahan.

“Jika diadakan sidang Parlimen, saya percaya tidak akan timbul cadangan untuk usul tidak percaya atau seumpamanya kerana masing-masing memahami fokus yang perlu diberikan iaitu bagi menyelesaikan masalah yang lebih besar ini.

“Walaupun demikian, kerajaan tetap mempunyai hak sama ada untuk menangguhkan sidang Parlimen atau mengubah kaedah persidangan dengan cara persidangan dalam talian, menggunakan ordinan-ordinan tertentu atau Ordinan Darurat sekiranya terdapat risiko jangkitan COVID-19 akibat persidangan berkenaan,” katanya.

Muhammad Fathi juga menyifatkan penubuhan Jawatankuasa Khas Bebas sebagai langkah yang sangat baik bagi memastikan darurat benar-benar bertujuan untuk menangani wabak dan bukannya untuk tujuan politik.

Kewujudan wakil pembangkang dalam jawatankuasa itu menunjukkan keseriusan kerajaan memastikan ia tidak menjejaskan proses demokrasi.

Dalam pada itu, pakar undang-undang dari Universiti Islam Antarabangsa Malaysia (UIAM) Prof Dr Nik Ahmad Kamal Nik Mahmood berkata, meskipun enam negeri sudah dikenakan Perintah Kawalan Pergerakan (PKP), namun darurat tetap diisytiharkan memandangkan ia dapat menangani situasi pandemik yang berada pada tahap kritikal, dengan lebih pantas.

“Darurat memberi kuasa kepada Yang di-Pertuan Agong dan Eksekutif untuk membuat undang-undang dengan segera serta mengambil tindakan drastik untuk mengatasi ancaman sekarang.

“Undang-undang yang lebih ketat daripada PKP boleh dibuat melalui Ordinan Darurat, misalnya ordinan boleh dibuat untuk menaikkan kompaun kepada mereka yang ingkar arahan daripada RM1,000 kepada jumlah yang lebih besar, malah perintah penahanan sementara juga boleh dibuat,” katanya.

Nik Ahmad Kamal yang juga Ketua Kluster Governans, Perundangan dan Pengurusan Awam, Majlis Profesor Negara berkata, dalam keadaan jangkitan yang nampak sukar dikawal, ditambah tekanan yang dialami oleh hospital dan ‘frontliners’ di perkhidmatan kesihatan, pengisytiharan darurat adalah cara yang paling berkesan.

“Darurat boleh diisytihar dalam keadaan keselamatan atau kehidupan ekonomi, atau ketenteraman awam terancam dan dalam konteks COVID-19, semua elemen untuk pengisytiharan darurat itu wujud…jangkitan COVID-19 bertambah setiap hari, hospital tertekan dengan jumlah pesakit yang bertambah, rakyat bimbang untuk bebas dengan aktiviti mereka, ekonomi terjejas kerana perniagaan terpaksa dikawal dan sebagainya,” katanya.

Sementara itu, penyandang Kursi Institusi Raja-Raja Melayu di Universiti Teknologi Mara (UiTM) Profesor Dr Shamrahayu Abdul Aziz berkata, pengisytiharan darurat itu juga sebagai langkah pencegahan segera bagi mengatasi peningkatan kes harian COVID-19 di negara ini.

“Apa yang membezakannya sebagai contoh pengisytiharan darurat di Batu Sapi, Sarawak sebelum ini iaitu untuk menangguhkan Pilihan Raya Kecil dan darurat yang diumumkan hari ini lebih kepada memutuskan penyebaran COVID-19,” katanya ketika dihubungi menerusi program Malaysia Petang Ini yang disiarkan secara langsung menerusi Bernama TV pada Selasa.

Shamrahayu berkata, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah,  mempunyai hak untuk memperkenankan selama mana tempoh darurat itu dilaksanakan.

Terdahulu, Al-Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan Istana Negara memaklumkan Seri Paduka memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan. -Bernama


GERAKAN bantah isu Jawi, kenapa kes pelancong China membisu?

BANGI, 23 Zulkaedah 1441H, Rabu – Parti rasis GERAKAN tidak akan menerima sebarang agenda atau program yang mempunyai kaitan dengan Melayu Islam, kecuali yang memberikan kepentingan kepada perniagaan kaum Cina.

Hal itu terbukti apabila GERAKAN menentang sekiranya orang bukan Islam diminta untuk mempelajari tulisan jawi, kata Yang Dipertua Ikatan Muslimin Malaysia (ISMA) Pasir Puteh, Ustaz Sharipudin Ab Kadir.

Beliau berkata, GERAKAN hanya menerima tulisan jawi untuk sijil kelayakan halal Jabatan Kemajuan Islam Malaysia (Jakim) sahaja, sebaliknya menentang jika tidak mempunyai kepentingan buat mereka.

Bahkan katanya, parti itu hanya menerima apa yang diambil dari negara asal mereka iaitu China, dan bersikap bisu dengan isu keselamatan serta kepentingan nasional berkaitan bangsa mereka.

“Isu pelancong China tak keluar Malaysia, mereka semua senyap. Isu warga China dan kaum Cina tempatan terbabit judi haram pun mereka semua senyap.

“Semua isu jenayah atau pelanggaran undang-undang negara ini yang berkaitan dengan bangsa mereka sama ada warga tempatan atau China juga mereka senyap,” katanya dalam kenyataan, hari ini.

Beliau berkata demikian sebagai membidas kenyataan Timbalan Presiden GERAKAN, Oh Tong Keong yang mahu menentang jika orang bukan Islam disuruh untuk mempelajari tulisan jawi.

Penentangan Tong Keong itu kerana tidak berpuas hati dengan pengumuman Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri bahawa hari Jumaat diisytihar sebagai ‘Hari Jawi’.

“Mengapa menteri ini perlu membangkitkan isu penggunaan jawi. Ini menunjukkan pihak sana ada agenda yang lebih besar tersembunyi di belakang tabir.

“Malaysia ialah sebuah negara majmuk, kalau beliau berpendapat setelah mendapat kelulusan Kabinet, beliau boleh menyebarkannya (jawi) kepada orang bukan Islam, mereka telah membuat kesilapan besar,” kata Tong Keong.

Ustaz Sharipudin berkata, memandangkan GERAKAN tidak akan menerima sebarang agenda berkait Melayu dan Islam, maka tidak perlulah menggunakan bahasa diplomasi dengan parti berkenaan.

“Inilah satu bangsa yang tidak mengerti erti perpaduan dengan bangsa lain.

“Cuba lihat kepada isu-isu lepas yang berkaitan dengan keselamatan dan kepentingan nasional. Mereka semua bersepakat tanpa mengira parti mereka yang ada,” katanya.


Kehadiran fizikal untuk majlis nikah masih terhad: JAIS

BANGI, 27 Safar 1443H, Isnin – Pelaksanaan upacara akad nikah dengan kehadiran fizikal dibenarkan di adakan di masjid dan surau di seluruh Selangor, bermula hari ini.

Jabatan Agama Islam Selangor (JAIS) berkata, bagaimanapun jumlah kehadiran fizikal di antara pihak terlibat adalah terhad mengikut lokasi dengan upacara itu boleh dilaksanakan setiap hari.

“Ini termasuk hanya tiga orang iaitu pengantin lelaki, pengantin perempuan dan wali sahaja sekiranya diadakan di JAIS atau Pejabat Agama Islam Daerah (PAID).

“Bagi akad nikah di masjid dan surau kebenaran solat Jumaat pula membenarkan pengantin lelaki, pengantin perempuan, wali dan tiga orang lain yang ditentukan pihak berkenaan.

“Individu lain termasuk jurugambar tidak dibenarkan hadir,” katanya menerusi kenyataan di laman Facebook rasminya.

JAIS memberitahu, kebenaran ini juga tertakluk kepada syarat lain iaitu pihak-pihak terbabit telah lengkap menerima dua dos suntikan vaksin dan melepasi hari ke-14 tarikh suntikan dos kedua bagi Pfizer, AstraZeneca dan Sinovac.

Manakala bagi vaksin Johnson & Johnson dan CanSino adalah melepasi hari ke-28.

Bagaimanapun JAIS memaklumkan sekiranya berlaku pelanggaran kepada ketetapan semasa, pihaknya berhak untuk menangguhkan atau membatalkan upacara berkenaan


Kehadiran penjawat awam ke pejabat ditentu ikut fasa PPN: KSN

BANGI, 11 Zulhijjah 1442H, Rabu – Ketua Jabatan di setiap perkhidmatan kerajaan perlu menentukan kehadiran pegawai yang diperlukan di pejabat mengikut fasa Pelan Pemulihan Negara (PPN) mulai 26 Julai ini.

Ketua Setiausaha Negara, Tan Sri Mohd Zuki Ali berkata, arahan itu selaras dengan keputusan kerajaan yang bersetuju dengan perubahan kadar peratusan kehadiran ke pejabat bagi sektor awam berdasarkan kepada perkembangan positif kadar vaksinasi negara.

“Pelaksanaan Bekerja Dari Rumah hendaklah berdasarkan kepada Pekeliling Perkhidmatan Bilangan 5 Tahun 2020 – Dasar Bekerja Dari Rumah.

“Ketua Jabatan perlu memastikan semua prosedur operasi standard (SOP) yang dikeluarkan oleh Majlis Keselamatan Negara (MKN) dipatuhi pada setiap masa untuk mencegah penularan wabak COVID-19,” katanya dalam kenyataan, hari ini.


Mesir tangkap pemimpin tertinggi Ikhwanul Muslimin

KAHERAH, 10 Muharram 1442H, Sabtu – Mesir menahan seorang pemimpin tertinggi Ikhwanul Muslimin dalam usaha membanteras kumpulan Islam, semalam.

“Pihak keselamatan negara memaklumkan mengenai penangkapan pemimpin Ikhwanul Muslimin, Mahmud Ezzat,” menurut Kementeriam Dalam Negeri dalam satu kenyataan.

Kementerian itu berkata, Ezzat ialah pemangku pemimpin tertinggi organisasi antarabangsa berkenaan.

“Beliau ditahan di kawasan perumahan di timur ibu negara, walaupun terdapat desas-desus oleh pegawai Ikhwan bahawa beliau berada di luar negara,” katanya.

Ezzat sebelum ini pernah dijatuhi dua hukuman mati tanpa kehadiran serta hukuman penjara seumur hidup.

Ezzat yang menjadi ahli kumpulan gerakan Islam itu sejak 1960, pernah dipenjara ketika pemerintahan Presiden Gamal Abdel Nasser dan Hosni Mubarak, serta menjadi pemangku pemimpin organisasi itu beberapa kali.

Mesir memenjara ribuan ahli dan penyokong kumpulan berkenaan sejak penggulingan Presiden Mohamed Morsi.

Morsi adalah presiden pertama Mesir yang dipilih secara demokrasi pada tahun 2012, tetapi digulingkan rejim tentera pada Julai 2013 – Agensi


Keadaan di Gaza masih teruk meski setahun selepas serangan Israel

GAZA, 10 Syawal 1443H, Rabu – Setahun yang lalu, rejim negara haram Israel melancarkan serangan ganas selama 11 hari di Semenanjung Gaza yang meninggalkan kesan kemusnahan besar-besaran di seluruh wilayah Palestin.

Setahun selepas serangan, rakyat Palestin masih belum pulih daripada kesan perang, memburukkan lagi keadaan ekonomi yang sudah kritikal bagi dua juta penduduk di wilayah itu.

Kira-kira 250 rakyat Palestin terbunuh dan beribu-ribu cedera dalam ratusan serangan udara Israel di Gaza.

Menurut pihak berkuasa tempatan di Gaza, serangan Israel telah menyebabkan kerugian harta benda sekitar AS$479 juta.

Ia dianggap keganasan yang paling teruk dalam beberapa tahun, terhenti pada 21 Mei 2021 di bawah gencatan senjata yang diperantarai Mesir.

Keadaan bencana

Pejabat Penerangan Palestin menganggarkan lebih 120,000 orang telah dipindahkan dari rumah mereka akibat serangan Israel.

Sekurang-kurangnya 300 bangunan kediaman turut musnah dalam serangan Israel, selain 2,075 unit rumah rosak sepenuhnya dan 15,000 yang lain rosak sebahagian.

Sekitar 24 pusat kesihatan, 46 sekolah, 490 kemudahan pertanian dan 300 kemudahan ekonomi turut rosak dalam serangan itu, menurut sumber sama.

Sebanyak 42 bangunan media musnah, terutama pejabat saluran berita Qatar Al Jazeera dan agensi berita Amerika, Associated Press.

Penganalisis politik Palestin, Mustafa Ibrahim berkata, penduduk Gaza masih hidup dalam keadaan ekonomi yang sangat sukar, setahun selepas perang Israel.

“Kesan pencerobohan Israel masih jelas, di tambah pula proses pembinaan semula yang perlahan di Gaza,” katanya kepada Anadolu Agency.

Penganalisis itu menyalahkan rentak pembinaan semula yang perlahan ekoran ‘kegagalan negara penderma untuk memenuhi janji mereka.’

“Peranan negara Arab dalam proses pembinaan semula Gaza juga telah berkurangan,” katanya.

Hukuman kolektif

Penganalisis politik itu berkata, pengepungan Israel selama bertahun-tahun ke atas Gaza dan sekatan yang dikenakan oleh Tel Aviv menjadi punca proses pembinaan semula yang perlahan di Gaza.

“Perpecahan dalam Palestin yang berterusan juga memberi kesan negatif khususnya di Gaza.

“Sebarang kelewatan dalam proses pembinaan semula dianggap sebagai hukuman kolektif terhadap orang awam Gaza,” katanya memberi amaran.

Ibrahim menyatakan bahawa kenaikan harga makanan dan komoditi asas global akibat perang Ukraine menambahkan lagi tekanan rakyat Palestin yang miskin di Gaza.

“Krisis ini telah menjejaskan semua negara, termasuk negara kaya,” katanya sambil memberi amaran tentang keadaan ‘malapetaka’ di Gaza jika krisis kemanusiaan semasa berterusan.

Menurut Biro Perangkaan Pusat Palestin, kadar pengangguran Gaza mencecah 47 peratus.

“Kesinambungan krisis kemanusiaan, di samping kemiskinan dan pengangguran, boleh mendorong keadaan di Gaza ‘meletup’,” kata Ibrahim. – Agensi


Taufan Chanthu sebabkan banjir besar di utara Filipina

MANILA, 5 Safar 1443H, Ahad – Beberapa komuniti dilanda banjir dan terputus bekalan elektrik selepas taufan kuat melanda pulau utara Filipina, kata pihak berkuasa.

Taufan Chanthu – yang pada satu ketika dikategorikan oleh biro cuaca Filipina sebagai kategori lima, telah beransur lemah selepas membadai wilayah utara, termasuk pulau Batanes semalam.

“Ini adalah salah satu taufan terkuat yang pernah saya rasakan,” kata seorang penduduk bandar Sabtang di wilayah Batanes – yang sering dilanda taufan kuat – Dennis Ballesteros Valdez.

Rakaman yang diambil Valdez menunjukkan angin kencang dan hujan melanda rumah di Sabtang pada Sabtu pagi.

Lebih daripada 11,000 orang terjejas akibat taufan, dengan lebih dari 1,000 orang masih berada di pusat pemindahan, kata agensi bencana dalam satu laporan.

Belum ada korban jiwa dilaporkan.

Taufan Chanthu telah diturunkan kepada kategori tiga, menurut Tropical Storm Risk, ketika ia membadai Taiwan dan membasahi pulau itu dengan hujan lebat.

Filipina dilanda purata 20 taufan tropika setiap tahun, menurut pihak berkuasa cuaca. – Agensi


Omicron: MPN akan adakan mesyuarat lebih kerap

KUALA LUMPUR, 5 Rejab 1443H, Isnin – Majlis Pemulihan Negara (MPN) akan mengadakan mesyuarat lebih kerap selepas ini susulan cabaran gelombang Omicron yang sedang dihadapi negara dan jumlah jangkitan COVID-19 yang semakin meningkat.

Pengerusi MPN Tan Sri Muhyiddin Yassin berkata MPN akan mengadakan mesyuarat esok dan hujung bulan ini bagi membincangkan langkah-langkah pemulihan negara.

“MPN perlu pastikan negara mampu menghadapi proses pemulihan dengan sebaik mungkin dalam jangka masa yang tidak terlalu panjang,” katanya kepada pemberita selepas majlis penyerahan geran penyelidikan Program Pembangunan Dasar MASA (MPDP) di sini, hari ini.

Beliau berkata ekonomi negara kini dilihat semakin cergas dengan ramai sudah keluar bekerja dan hasil negara juga bertambah.

“Bagaimanapun saya masih berpendapat usaha kita belum lagi berjaya sepenuhnya. Apa lagi dengan cabaran pandemik yang masih berterusan, varian Omicron dan data mutakhir yang meningkat lebih daripada biasa,” katanya.

Malaysia mencatatkan trend peningkatan jangkitan harian COVID-19 sejak minggu lepas apabila kes positif mencecah lima angka sejak semalam dengan lebih 99 peratus merupakan kes kategori satu dan dua.

Mengulas mengenai geran penyelidikan MPDP oleh badan pemikir bebas Institut Masa Depan Malaysia atau MASA, Muhyiddin yang juga Pengerusi MASA berkata MPDP memberi peluang kepada ahli akademik dan pakar-pakar dalam pelbagai bidang untuk terlibat dalam Pelan Pemulihan Negara 2.0 yang sedang dirangka MPN.

Beliau berkata MPDP mendapat sambutan menggalakkan dengan sebanyak 134 kertas cadangan daripada 21 institusi pengajian tinggi awam (IPTA) dan swasta serta badan bukan kerajaan diterima.

“Daripada jumlah itu, 30 kertas cadangan dari 10 IPTA dan institusi pengajian tinggi swasta (IPTS) tempatan diterima, merangkumi bidang ekonomi, sosial, kebajikan, pendidikan serta pembangunan lestari,” disenarai pendek, katanya.

Muhyiddin berkata mereka yang terpilih menerima geran penyelidikan RM10,000 untuk setiap ringkasan polisi yang bakal dihasilkan selain digalak menerbitkan laporan penyelidikan masing-masing dalam jurnal dalam dan luar negara. – Bernama


Calon vaksin COVID-19 dihasilkan di Malaysia belum boleh dikomersialkan: Ahmad Amzad

KUALA LUMPUR, 25 Syaaban 1443H, Isnin – Kesemua calon vaksin COVID-19 yang sedang dihasilkan di negara ini belum boleh dikomersialkan buat masa ini, Dewan Negara diberitahu hari ini.

Timbalan Menteri Sains, Teknologi dan Inovasi, Datuk Ahmad Amzad Hashim berkata, ini berikutan calon-calon vaksin COVID-19 itu perlu menjalani proses penyelidikan dan pembangunan (R&D), kajian praklinikal, kajian klinikal dan pengilangan.

“Setiap langkah penghasilan vaksin perlu mematuhi peraturan dan piawaian Bahagian Regulatori Farmasi Negara (NPRA) dan juga di peringkat antarabangsa,” katanya ketika sesi soal jawab pada persidangan Dewan Negara, hari ini.

Beliau menjawab soalan Senator Datuk Paul Igai yang ingin tahu status proses pembuatan vaksin COVID-19 tempatan ketika ini serta senarai vaksin yang telah dibuat dan dikomersialkan oleh Malaysia.

Ahmad Amzad berkata, negara kini sedang membangunkan dua jenis vaksin COVID-19 iaitu vaksin yang dilemahkan dan vaksin berasaskan teknologi Messenger Asid Ribonukleik (mRNA).

Beliau berkata, status bagi penghasilan vaksin yang dilemahkan kini berada di peringkat kajian praklinikal untuk tujuan pembuktian konsep yang bermula Februari 2022 dan dijangka siap pada Julai 2022, kemudian analisis data akan dijalankan yang dijangka berakhir Disember tahun ini.

“Bagi teknologi vaksin berasaskan mRNA, ia berada di peringkat makmal iaitu in-vitro transcription ke atas sel kultur pertama yang bermula pada Jun 2021 dan dijangka siap pada Disember 2022.

“Sekiranya, pembuktian konsep kedua-dua vaksin ini berjaya, pelaksanaan penghasilan vaksin ini akan diteruskan melalui makmal yang diakredetasikan sebagai Amalan Makmal Baik (GLP) dan Amalan Pengilangan Baik (GMP),” katanya. – Bernama


Kes harian COVID-19 Arab Saudi catat pengurangan

RIYADH, 6 Jamadilakhir 1443H, Ahad – Arab Saudi merekodkan 3,068 kes baharu COVID-19 dalam tempoh 24 jam yang lalu, umum Kementerian Kesihatan sehari selepas melaporkan 3,575 jangkitan baharu dalam sehari sejak Julai 2020.

Kementerian berkata, jumlah kematian telah mencecah 8,892 setakat 8 Januari selepas dua kematian baharu berkaitan COVID-19 direkodkan.

Manakala sejumlah 545,771 pesakit telah sembuh, dengan 793 pesakit sembuh didaftarkan dalam tempoh 24 jam terakhir.

Pihak berkuasa kesihatan Arab Saudi telah memberi lebih 52 juta dos vaksin pada 8 Januari dan jumlah terkini sebanyaj 52,305,327.

Pihak berkuasa kesihatan baru-baru ini mengemas kini tempoh sembuh bagi mereka yang disahkan positif virus itu.

Bagi individu yang diberi vaksin, tempoh tempoh sembuh telah dikurangkan kepada tujuh hari manakala tempoh sembuh yang tidak divaksin ialah 10 hari. – Agensi


Badan perundangan dimandulkan, Azalina cadang Kabinet Darurat Khas

BANGI, 5 Rejab 1442H, Rabu – Mengapa kerajaan tidak boleh atau enggan mengguna pakai ordinan bagi memudahkan mesyuarat Parlimen diadakan seperti diamalkan negara-negara lain dalam tempoh darurat.

Demikian persoalan yang ditimbulkan Timbalan Speaker Dewan Rakyat, Datuk Seri Azalina Othman Said dalam satu surat kepada Peguam Negara, Tan Sri Idrus Harun bertarikh 3 Februari lalu.

Beliau yang juga Ahli Parlimen Pengerang berkata, kerajaan boleh mengambil beberapa langkah memudahkan mesyuarat Parlimen termasuklah mengurangkan korum Ahli Parlimen yang hadir.

Selain itu, antara langkah lain juga adalah menetapkan waktu mesyuarat yang fleksibel serta menyiarkan prosiding Kamar Khas, katanya.

“Tanpa melakukan sebarang improvisasi supaya persidangan Parlimen boleh diteruskan, kerajaan telah memutuskan untuk menggantung Parlimen sama sekali.

“Tidak cukup dengan itu Jabatan Peguam Negara (AGC) kini menasihati kerajaan dengan agak sempitnya bahawa semua aktiviti jawatankuasa yang ditubuhkan di Parlimen termasuk Jawatankuasa Pilihan Khas (JK) tidak wajar diteruskan termasuklah secara maya,” katanya.

Dalam hal ini, Azalina berkata, dengan fungsi badan perundangan dimandulkan dan aktiviti JK dibatalkan, badan Eksekutif mempunyai kebebasan dalam memerintah negara selagi mana darurat berkuat kuasa.

“Apa yang lebih membimbangkan bagi demokrasi Parlimen Malaysia adalah bahawa setiap darurat yang diisytihar atau ordinan yang digubal di bawah Perkara 150 ‘tidak boleh dicabar atau dipersoalkan di dalam mana-mana mahkamah atas apa-apa alasan’.

“Fungsi Perlembagaan yang ketara ini termaktub dalam Perkara 43(3) Perlembagaan Persekutuan yang memperuntukkan bahawa ‘Jemaah Menteri hendaklah bertanggungjawab secara bersama kepada Parlimen’.

“Saya tekankan di sini bahawa pertanggungjawaban menteri adalah mustahak dalam sistem berparlimen, oleh sebab ia memastikan akauntibiliti kerajaan kepada Parlimen dan secara langsung atau tidak langsung kepada pengundi,” katanya.

Malangnya, Azalina berkata, penggantungan Parlimen tiada ruang untuk mempertanggungjawabkan Jemaah Menteri secara berasingan.

Sehubungan itu, beliau menggesa Peguam Negara, Tan Sri Idrus Harun untuk mempertimbangkan penggantungan tugas-tugas Jemaah Menteri dan digantikan dengan pelantikan Kabinet Darurat Khas yang terdiri daripada kementerian-kementerian yang relevan.

Beliau berkata, Kabinet tersebut boleh dibenarkan untuk berfungsi dengan kuasa-kuasa yang terhad sehingga darurat dibatalkan.

“Pada masa yang sama, sebuah Jawatankuasa Parlimen Khas Bipartisan yang terdiri daripada Ahli-ahli Parlimen daripada pembangkang dan juga kerajaan, dipengerusikan oleh Yang di-Pertua Dewan Rakyat antara lain, mempertanggungjawabkan menteri-menteri dan bertindak sebagai check and balance,” katanya.


Pimpin dunia bukan tunduk pada telunjuk kuasa lain

قُلۡ يَـٰٓأَهۡلَ ٱلۡكِتَـٰبِ تَعَالَوۡاْ إِلَىٰ ڪَلِمَةٍ۬ سَوَآءِۭ بَيۡنَنَا وَبَيۡنَكُمۡ أَلَّا نَعۡبُدَ إِلَّا ٱللَّهَ وَلَا نُشۡرِكَ بِهِۦ شَيۡـًٔا وَلَا يَتَّخِذَ بَعۡضُنَا بَعۡضًا أَرۡبَابً۬ا مِّن دُونِ ٱللَّهِ‌ۚ فَإِن تَوَلَّوۡاْ فَقُولُواْ ٱشۡهَدُواْ بِأَنَّا مُسۡلِمُونَ (٦٤)

Maksudnya: “Katakanlah (wahai Muhammad): Wahai Ahli Kitab, marilah kepada satu Kalimah yang bersamaan antara kami dengan kamu, iaitu kita semua tidak menyembah melainkan Allah dan kita tidak sekutukan denganNya sesuatu jua pun dan jangan pula sebahagian dari kita mengambil akan sebahagian yang lain untuk dijadikan orang-orang yang dipuja dan didewa-dewakan selain dari Allah. Kemudian jika mereka (Ahli Kitab itu) berpaling (enggan menerimanya) maka katakanlah kepada mereka: Saksikanlah kamu bahawa sesungguhnya kami adalah orang-orang Islam.”

Surah Aali-‘Imran: 64

Penerangan: Dalam tafsir, ayat ini merupakan seruan tauhid kepada Raja Hercules, pemerintah kerajaan Rom. Rasulullah SAW ada menulis satu utusan yang mengajak Raja Hercules untuk kembali kepada fitrah iaitu Islam.

Jelas disini, orang Islam mestilah menjadi terkehadapan, memimpin dunia bukan tunduk kepada telunjuk kuasa lain lagi-lagi tunduk dengan ideologi humanisme yang sesat.

Semoga umat Islam terus berpegang kepada agama Islam yang benar dan menjalankan amar makruf dan nahi mungkar.

Gerakan Islam Ikatan Muslimin Malaysia (ISMA)


i-Guru sambut baik pengambilan guru secara ‘one-off’

Oleh Muhammad Danial Haziq

BANGI, 22 Ramadan 1444H, Khamis – Tindakan Kementerian Pendidikan (KPM) membuka permohonan Pengambilan Pegawai Perkhidmatan Pendidikan (PPP) Gred DG41 secara sekali pengambilan atau ‘one-off’ disambut baik oleh Ikatan Guru Muslim Malaysia (i-Guru).

Presidennya, Mohd Azizee Hasan berkata, inisiatif ini dapat menampung masalah kekurangan guru terutamanya di dalam subjek kritikal seperti Bahasa Melayu, Bahasa Inggeris, Pendidikan Islam, Reka Bentuk dan Teknologi (RBT), Pendidikan Seni Visual serta Sejarah.

Beliau juga berharap pihak Suruhanjaya Perkhidmatan Pendidikan (SPP) memudahkan serta mempercepatkan proses pengambilan guru tersebut.

“Keutamaan perlu diutamakan kepada graduan yang memiliki ikhtisas dan bidang yang diperlukan.

“Jika tidak, boleh ambil graduan yang tidak memiliki ikhtisas tetapi bidang mereka adalah subjek yang diperlukan terutama graduan lepasan universiti,” katanya ketika dihubungi Ismaweb.net

Pada masa sama, pihak i-Guru menggesa kerajaan khususnya KPM agar melakukan unjuran pengambilan guru bagi mengenal pasti kekurangan bilangannya dalam subjek tertentu dan membuat pengambilan graduan berdasarkan subjek.

Selain itu, beliau mencadangkan Institut Perguruan Negeri (IPG) menawarkan Program Ijazah Sarjana Muda Perguruan (PISMP) kepada pelajar-pelajar sekolah menengah.

Terdahulu, Timbalan Menteri Pendidikan, Lim Hui Ying berkata, individu yang berminat boleh membuat permohonan berkenaan menerusi Sistem Pengambilan Anggota Perkhidmatan Pendidikan (mySPP) mulai 7 April sehingga 21 April ini.

Katanya, lantikan secara tetap akan diberikan kepada graduan pendidikan manakala lantikan secara kontrak diberikan kepada bukan graduan pendidikan.

KPM sebelum ini melaporkan mengalami masalah kekurangan guru di seluruh negara yang melibatkan kira-kira 4.49 peratus atau 19,431 orang berikutan persaraan wajib, persaraan pilihan, kenaikan pangkat, cuti belajar, cuti tanpa gaji, meletak jawatan dan meninggal dunia.


Bukan Islam perlu terbuka, fahami pelaksanaan Modul Penghayatan Hadis

KUALA LUMPUR, 10 Safar 1445H, Ahad – Masyarakat bukan Islam perlu berfikiran lebih terbuka terhadap pelaksanaan modul Penghayatan Hadis 40 Imam Nawawi di sekolah-sekolah seluruh negara.

Felo Kanan Majlis Profesor Negara, Profesor Emeritus Datuk Dr Teo Kok Seong berkata, ini kerana ia sudah jelas bahawa modul berkenaan hanya disasarkan kepada pelajar dan guru beragama Islam, serta tidak mengganggu gugat pemahaman murid bukan Islam.

“Ia begitu jelas bahawa hasrat kerajaan menggunakan modul itu untuk pelajar Islam dan mereka yang membantah ini seharusnya merujuk dahulu isi kandungan hadis itu kerana apa yang terkandung hanyalah ajaran al-Quran yang disabdakan kepada Rasulullah dan bukan ajaran tambahan yang dicipta sesuka hati.

“Kalau dirujuk, ajaran ini sudah wujud lama dan hanya menganjurkan perkara-perkara baik iaitu cinta sesama manusia, menganjurkan kecemerlangan Islam, membezakan yang baik serta buruk dan hal-hal sedemikian adalah untuk memupuk perwatakan insaniah yang lebih baik dalam kalangan murid dan pelajar Islam. Jadi adakah perkara begini kita nak tentang dan bantah,” katanya kepada Bernama.

Kementerian Pendidikan (KPM) pada 19 Ogos lepas, melancarkan modul hadis itu bertujuan memupuk penghayatan hadis bermula di peringkat sekolah, antara lain untuk memupuk semangat kasih sayang, selain menerapkan kefahaman agama khususnya dalam kalangan pelajar serta guru beragama Islam.

Program rintis modul itu akan dilaksanakan di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara.

Walaupun telah dijelaskan bahawa pelaksanaan modul terbabit hanya kepada pelajar dan guru beragama Islam sahaja, namun ia telah menjadi polemik, terutama dalam kalangan penganut bukan Islam, sekali gus menimbulkan pelbagai spekulasi.

Antara yang mempertikaikan pelaksanaan modul itu ialah Parti Gerakan walaupun sekutunya dalam Perikatan Nasional (PN) iaitu PAS menyokong pengenalan hadis itu di sekolah seluruh negara.

Teo berkata, sekiranya modul berkenaan berjaya membina akhlak yang baik dalam kalangan murid Islam, ia secara tidak langsung memberi kesan kepada masyarakat bukan Islam sekali gus memakmurkan negara.

Beliau turut menyifatkan tindakan membantah pelaksanaan modul yang akan diperluas ke sekolah-sekolah di bawah KPM tahun depan itu, sebagai “tindakan cetek ilmu” kerana tidak mengenali masyarakat di Malaysia yang berbilang kaum dan agama dengan baik.

“Ini memperlihatkan kita di Malaysia tidak mengenali satu sama lain dan apabila tidak kenal, faham, akan timbul perasaan curiga-mencurigai sehingga wujud bantahan seperti ini.

“Sebenarnya golongan bukan Islam tidak harus khuatir sebab di dalam Perlembagaan telah jelas berkenaan kebebasan beragama di negara ini dan semua agama boleh dianuti secara aman damai, jadi jangan cepat kita melatah sebaliknya kukuhkan proses pembentukan negara bangsa agar kita saling memahami,” katanya.

Sementara itu, ibu kepada dua cahaya mata, Jessica Jawing, 40, berkata beliau tidak mempunyai masalah modul hadis itu dilaksanakan di sekolah-sekolah KPM selagi mengikuti tujuan dan objektif yang sebenar.

“Kita hormati keputusannya namun sekolah termasuk guru-guru besar perlu pantau pelaksanaannya agar tiada guru yang memaksa murid atau pelajar bukan Islam mengikuti kelas itu.

“Ia bukanlah perkara yang boleh dipaksa dan tujuannya pun hanya untuk pelajar Islam,” katanya yang bekerja sebagai wartawan akhbar tempatan di Kuching, Sarawak.

Pada masa sama, wanita berbangsa Iban itu mencadangkan agar perkara berkenaan dijelaskan dengan lebih lanjut kepada pelajar bukan Islam di sekolah agar mereka tahu bahawa modul itu dikhususkan kepada pelajar Islam dan tidak berasa keliru bahawa ia adalah subjek baharu yang wajib diikuti semua.

“Kalau boleh, laksanakanlah kelas ini pada waktu yang berlainan, umpamanya selepas waktu sekolah kerana ini tidak akan mengundang kebimbangan ibu ba


Kes meningkat, Bangkok tutup sekolah dua minggu

BANGKOK, 17 Jamadilawal 1442H, Jumaat – Semua sekolah di Bangkok akan ditutup selama dua minggu selepas cuti Tahun Baharu bagi mengetatkan langkah-langkah untuk mengawal gelombang baharu COVID-19.

Thailand mengesahkan 279 kes COVID-19 hari ini, dengan kebanyakannya berkaitan kluster pekerja migran di wilayah Samut Sakhon, selatan Bangkok, dan satu lagi kluster berkaitan pusat perjudian haram yang bermula di wilayah timur Rayong.

Kluster baharu itu mulai menular ke Bangkok, mendorong pentadbir bandaraya memperketat langkah-langkah bagi mengekang penyebaran virus.

“Kami mulai mengesan kes baharu yang berkaitan dengan pelajar dan perniagaan perkhidmatan lain.

“Oleh itu, kami memutuskan untuk menutup lebih banyak tempat,” kata jurucakap Pentadbiran Metropolitan Bangkok, Pongsakorn Kwanmuang.

Semua sekolah, pusat jagaan kanak-kanak dan orang tua, prasekolah dan pusat tuisyen akan ditutup dari 4 hingga 17 Januari.

Sementara kemudahan awam yang lain termasuk taman hiburan, taman permainan, tempat mandi awam dan rumah urut pula akan ditutup mulai esok, katanya.

Pongsakorn berkata, bandar raya itu turut mempertimbangkan untuk mengenakan larangan makan di restoran tetapi menyatakan bahawa lebih banyak perbincangan diperlukan dengan pasukan petugas COVID-19 kerajaan esok.

Thailand mencatatkan dua kematian baharu akibat COVID-19 hari ini, menjadikan jumlah jangkitan 7,163 dan jumlah kematian menjadi 63 sejak wabak itu bermula Januari lalu.

Sebilangan besar kes baharu berpunca dari penularan tempatan sementara enam diimport dari luar negara, kata pasukan petugas COVID-19 kerajaan. – Agensi


Punca 24,941 calon tak duduki SPM 2021 akan dikenal pasti

PUTRAJAYA, 16 Zulkaedah 1443H, Khamis – Kementerian Pendidikan (KPM) akan menjalankan ‘post-mortem’ bagi mengenal pasti punca sejumlah 24,941 calon berdaftar Sijil Pelajaran Malaysia (SPM) 2021 tetapi tidak menduduki peperiksaan itu, kata Menteri Kanan Pendidikan Datuk Dr Mohd Radzi Md Jidin.

Daripada jumlah itu, katanya calon SPM persendirian yang tidak menduduki peperiksaan tersebut adalah seramai 18,497 orang, manakala bakinya calon dari sekolah kerajaan.

“Kita (KPM) sedang menganalisis data dan akan meneliti trend tahun-tahun sebelum ini. Jika ada peningkatan, kita akan ambil pendekatan untuk elak berulang di masa akan datang.

“Punca perlu dikenal pasti memandangkan kohort SPM 2021 adalah paling terkesan dengan pandemik COVID-19,” katanya pada sidang media selepas melawat Sekolah Menengah Kebangsaan (SMK) Presint 18 (1) di sini sempena pengumuman keputusan SPM hari ini.

Ketua Pengarah Pendidikan, Datuk Nor Zamani Abdol Hamid dalam sidang media mengenai keputusan SPM 2021 hari ini berkata, terdapat 24,941 calon SPM 2021 tidak menduduki peperiksaan itu daripada 407,097 calon yang berdaftar.

Ditanya faktor yang mendorong seseorang pelajar tidak menduduki SPM, Radzi berkata, ada antara pelajar terbabit menghadapi masalah peribadi, masalah keluarga dan masalah kewangan.

Radzi berkata, pihaknya sentiasa mendekati pelajar dan keluarga yang dikenal pasti mempunyai masalah sehingga menyebabkan pembelajaran terganggu dan tidak dapat meneruskan pengajian atau tidak menduduki peperiksaan khususnya SPM.-  Bernama


Waris mangsa maut renjatan elektrik terima faedah Perkeso

TUMPAT, 28 Jamadilawal 1444H, Jumaat – Waris Allahyarham Sakinah Mohd Nadzir, 29, seorang daripada mangsa yang maut akibat terkena renjatan elektrik, Isnin lepas, layak menerima pencen penakat dan Faedah Pengurusan Jenazah Pertubuhan Keselamatan Sosial (Perkeso).

Pengarah Perkeso Kelantan, Nora Yaacob berkata, pihaknya telah melakukan semakan dengan majikan Allahyarham iaitu pemilik Tadika Al-Munir dan mendapati Sakinah merupakan seorang pencarum Perkeso.

“Ibu bapa Allahyarham iaitu Mohd Nadzir Mohamed, 67, dan Zainun Sulaiman, 62, serta adik lelaki mangsa yang kini berumur 19 tahun akan menerima pencen penakat kira-kira RM332.50 secara bulanan.

“Ibu dan bapa Allahyarham akan dibayar seumur hidup manakala adik lelaki mangsa yang kini berumur 19 tahun dibayar hingga berumur 21 tahun,” katanya dalam kenyataan.

Nora berkata, Zainun dan Mohd Nadzir juga layak menerima Faedah Pengurusan Jenazah sebanyak RM1,000 seorang.

Terdahulu, Nora menyerahkan cek bayaran Faedah Pengurusan Jenazah berjumlah RM2,000 kepada Zainun dan Mohd Nadzir di kediaman keluarga itu di Kampung Bendang Surau, Morak, di sini.

Pada Isnin lepas, tiga beradik perempuan, Sakinah, Nor Syazwani Mohd Nadzir, 33, dan Noor Fathiah Mohd Nadzir, 27, meninggal dunia akibat terkena renjatan elektrik selepas seorang daripada mereka dikatakan memegang sebatang tiang di rumah jiran. – Bernama


COVID-19: 45 kes baharu dilapor hari ini

PUTRAJAYA, 22 Muharram 1442H, Khamis – Sebanyak 45 kes baharu COVID-19 dilaporkan di negara ini hari ini, membabitkan 44 kes penularan tempatan dan satu kes import melibatkan warganegara yang pulang dari Brazil, kata Ketua Pengarah Kesihatan Tan Sri Dr Noor Hisham Abdullah.

Beliau berkata daripada 44 kes penularan dalam negara itu, 40 adalah daripada Kluster Benteng LD, Sabah yang melibatkan 33 bukan warganegara dan tujuh rakyat tempatan.

Baki empat kes lagi direkodkan di Kedah iaitu dua kes daripada Kluster Telaga dan masing-masing satu kes daripada Kluster Telaga dan saringan bergejala di Klinik Kesihatan Simpang Kuala dengan kesemuanya melibatkan rakyat tempatan, katanya.

“Sementara itu, sebanyak 24 kes telah pulih hari ini menjadikan jumlah kumulatif kes pulih sebanyak 9,167,” katanya pada sidang media perkembangan COVID-19 hari ini.

Mengulas lanjut, Dr Noor Hisham berkata ketika ini terdapat sembilan kes positif COVID-19 sedang dirawat di unit rawatan rapi (ICU) dengan lima pesakit memerlukan bantuan pernafasan.

Tiada kes kematian baharu dilaporkan, menjadikan jumlah kumulatif kekal 128 kes. – Bernama


Pakatan Harapan buat laporan polis terhadap ucapan pemimpin PAS

KUALA LUMPUR, 7 Zulhijjah 1444H, Isnin – Pakatan Harapan (PH) membuat laporan polis terhadap bekas Timbalan Ketua Dewan Ulamak PAS Kedah, Syeikh Zainul Asri Mohd Romli berikutan ucapannya semasa Himpunan Kedah Berselawat Sabtu lepas.

Laporan polis berkenaan dibuat oleh Ketua Biro Mobilisasi Pusat Media PH, Kapten (B) Muhammad Yahaya di Ibu Pejabat Polis Daerah (IPD) Dang Wangi di sini, pagi tadi.

Menurut Muhammad laporan berkenaan dibuat susulan ucapan Syeikh Zainul Asri yang menyebut semoga Allah mempertahankan Kedah daripada jatuh ke tangan musuh Allah.

Katanya ungkapan berbaur propaganda berkenaan seolah-olah menggambarkan hanya PAS dan Perikatan Nasional sahaja bersama Allah manakala parti yang lain adalah musuh Allah.

Menurutnya ungkapan berkenaan yang dibuat ketika negeri berkenaan sedang bersiap sedia bagi menghadapi pilihan raya negeri dilihat amat tidak sihat dan boleh menyemai perasaan benci dan ekstremisme kepada rakyat.

“Kami berharap pihak polis dapat menjalankan siasatan segera terhadap individu berkenaan selain mengharamkan penggunaan istilah agama dalam kempen pilihan raya negeri yang akan datang,” katanya ketika ditemui pemberita selepas membuat laporan polis berkenaan di IPD Dang Wangi di sini, hari ini.

Muhammad berkata penggunaan istilah agama perlu dihentikan ketika berpolitik kerana ditakuti akan disalah erti dan membawa kepada keganasan dan ekstremis agama.

“Penggunaan istilah agama seperti ini perlu dielakkan dalam pilihan raya negeri akan datang bagi menjaga keharmonian negara,” katanya. -Bernama


Lebih 90,000 gugur janin setiap tahun, jangan jadikan zina budaya

BANGI, 14 Rabiulakhir 1442H, Isnin – Setiap tahun, dianggarkan seramai 51,000 hingga 55,000 bayi tidak sah taraf dilahirkan di Malaysia dan didaftarkan dengan Jabatan Pendaftaran Negara (JPN).

Bahkan, kira-kira 90,000 hingga 96,000 kes pengguguran janin dilakukan di negara ini setiap tahun, tidak termasuk 1,010 kes buang bayi dilaporkan sejak 2010 atau dianggarkan 100 kes setiap tahun.

Peningkatan kepada semua statistik itu adalah kesan apabila zina menjadi budaya dalam kalangan masyarakat, kata Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

Justeru, beliau menyokong usaha Wanita ISMA melalui kempen ‘Hargai Diri, Jauhi Zina’ yang turut dianjurkan bersama Zuriat Care dan Beliawanis Persatuan Belia Islam Nasional (PEMBINA).

“Saya menyokong kempen Hargai Diri, Jauhi Zina. Semoga Malaysia terhindar daripada bencana dan malapetaka,” katanya dalam kenyataan, hari ini.

Selain pelbagai wacana yang dilakukan, kempen berkenaan turut menganjurkan program larian virtual, di mana penyertaannya terbuka kepada semua warganegara Malaysia berumur 13 tahun ke atas.

Pendaftaran bagi program anjuran Wanita ISMA Kuantan itu telah dibuka bermula 28 November lalu sehingga 8 Disember ini.

Ia membabitkan dua kategori iaitu remaja berusia 13 tahun hingga 17 tahun dan dewasa bermula 18 tahun ke atas.

Maklumat lanjut mengenai program berkenan boleh melayari http://bit.ly/VR2020termasyarat atau menghubungi Puan Syafinaz di 014-5269230 atau Cik Hajar 014-6062202.

Orang ramai yang ingin mengetahui lanjut mengenai aktiviti dan program berkaitan kempen boleh melayari Facebook Wanita ISMA.


Najib tak beri kelulusan berkait ‘nota janji hutang’ lebih US$2.3 bilion: Saksi

KUALA LUMPUR, 2 Ramadan 1443H, Isnin – Mahkamah Tinggi di sini hari ini diberitahu bahawa Datuk Seri Najib Tun Razak tidak pernah memberikan kelulusannya kepada pengurusan 1Malaysia Development Berhad (1MDB) untuk menukar pelaburan Petro Saudi International (PSI) syarikat itu kepada ‘nota janji hutang’ yang dikatakan bernilai US$2.3 bilion.

Bekas pengarah bukan eksekutif 1MDB Tan Sri Ismee Ismail, 58, berkata demikian semasa disoal balas oleh peguam Tan Sri Muhammad Shafee Abdullah dalam perbicaraan bekas perdana menteri itu berhubung penyelewengan RM2.3 bilion daripada dana 1MDB.

Ismee bersetuju dengan cadangan peguam itu bahawa adalah tidak masuk akal bagi pengurusan 1MDB menerima nota janji hutang tanpa cagaran.

Saksi pendakwaan ke-13 itu juga bersetuju bahawa ‘nota janji hutang’ tersebut tidak pernah ditunjukkan kepada lembaga pengarah 1MDB.

Apabila ditanya mengenai pemahamannya mengenai nota janji hutang itu, Ismee berkata: “Ia seperti ‘saya berjanji untuk membayar’ “.

Beliau juga berkata pengurusan dana itu seolah-olah bertindak atas arahan ahli perniagaan dalam buruan Low Taek Jho atau Jho Low.

Sebelum ini, mahkamah diberitahu bahawa 1MDB membayar US$1 bilion pada 2009 untuk 40 peratus kepentingan dalam usaha sama itu manakala PSI memegang baki 60 peratus. Dana tersebut kemudiannya ditukarkan kepada nota Murabahah Islamiah.

1MDB kemudian membayar US$830 juta lagi antara 2010 dan 2011 bagi tujuan yang sama. Menjelang 2012, nota itu dikatakan bernilai US$2.22 bilion.

Muhammad Shafee kemudian menyoal saksi mengenai laporan kewangan 1MDB bagi 2013 yang sepatutnya dimuktamadkan oleh firma audit KPMG namun mereka tidak dapat berbuat demikian walaupun selepas setahun.

Menjawab perkara itu, Ismee berkata ia disebabkan oleh KPMG tidak berpuas hati terhadap dokumen dan jawapan yang diberikan oleh pengurusan 1MDB kepada syarikat audit berkaitan pelaburan 1MDB dalam Brazen Sky Ltd, sebuah syarikat yang diperbadankan di British Virgin Islands oleh Jho Low.

Ismee berkata pada masa itu, beliau telah meminta satu mesyuarat diadakan oleh pengurusan 1MDB, semata-mata untuk mengemas kini lembaga pengarah terutamanya berhubung dokumen dan butiran yang diminta oleh KPMG mengenai isu pelaburan Brazen Sky, kerana KPMG membangkitkan isu ‘aset asas’ pelaburan.

Muhammad Shafee: Adakah anda, terfikir bahawa KPMG menyusahkan? Ismee menjawab mereka ‘agak mendesak’.

Muhammad Shafee: Mereka mempunyai alasan kukuh untuk mendesak. Sekarang, jika melihat kembali, anda tahu apa yang berlaku kepada wang (pelaburan)? Ismee menjawab: Ya.

Ismee juga bersetuju dengan cadangan peguam itu bahawa sepanjang proses itu, Najib tidak menghalang audit 1MDB oleh KPMG.

Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok. – Bernama


Singapura arah tarik balik telur dari Lay Hong Layer Farm Jeram

SINGAPURA,  29 Rejab 1442H, Sabtu  – Singapura telah mengarahkan empat pengimport untuk menarik balik dari pasaran telur yang dihasilkan di Lay Hong Berhad Layer Farm Jeram di Malaysia, sebagai langkah berjaga-jaga.

Agensi Makanan Singapura (SFA) dalam laman sesawang mereka menyatakan, arahan itu dibuat berikutan penemuan Salmonella Enteritidis (SE) pada produk terbabit yang boleh menyebabkan penyakit disebabkan makanan, jika makanan itu dimakan secara mentah atau separuh masak.

“Arahan menarik balik itu sedang berjalan. Ladang itu juga digantung dan SFA akan hanya menarik balik penggantungan itu apabila ladang itu telah menyelesaikan isu pencemaran SE tersebut,” menurut kenyataan disiarkan di laman sesawang SFA.

SE boleh dihapuskan dengan pemanasan, telur adalah selamat untuk dimakan jika mereka dimasak dengan betul, menurut kenyataan itu dan menambah, simptom jika terkena jangkitan termasuklah cirit-birit, sakit perut, demam, mabuk dan muntah-muntah.

Pengimport terbabit adalah Ang Seng Eggs Supplier, Dasoon Pte Ltd, Heng Guan Food Industrial Pte Ltd dan Lam Leng Trading Co. -Bernama


Trafik di lebuh raya utama ke pantai timur, utara mula sesak

KUALA LUMPUR, 9 Zulhijjah 1444H, Rabu – Trafik di lebuh raya utama keluar dari Lembah Klang menghala ke utara dan pantai timur mulai sesak pagi ini berikutan orang ramai mula pulang ke kampung sempena Hari Raya Aidiladha esok.

Jurucakap Lembaga Lebuhraya Malaysia (LLM) berkata, setakat 9.30 pagi ini bagi laluan ke pantai timur, trafik sesak dari Plaza Tol Gombak sehingga ke Genting Sempah dan dari Bukit Tinggi ke Bentong.

“Bagi laluan ke utara pula trafik sesak di Lebuhraya Utara-Selatan dari Tapah ke Gopeng, Gopeng ke Simpang Pulai, Ipoh ke Jelapang dan Terowong Menora ke kawasan Rehat dan Rawat (R&R) Sungai Perak,” katanya ketika dihubungi Bernama.

Jurucakap berkenaan berkata, trafik juga sesak dari Padang Rengas ke R&R Bukit Gantang dan Bukit Tambun ke Plaza Tol Juru.

“Bagi laluan dari ibu kota ke selatan pula trafik masih berjalan lancar dan LLM menjangkakan trafik akan semakin sesak menjelang tengah hari dan orang ramai diminta mematuhi cadangan jadual perjalanan balik kampung yang dikeluarkan,” katanya. – Bernama


Taliban-UAE urus perkhidmatan di 3 lapangan terbang Afghanistan

KABUL, 24 Syawal 1443H, Rabu – Taliban menandatangani perjanjian dengan syarikat Emeriah Arab Bersatu (UAE) bagi menguruskan perkhidmatan di tiga lapangan terbang utama di Afghanistan.

Perkara berkenaan diumumkan Timbalan Perdana Menteri, Mullah Abdul Ghani Baradar menerusi Twitternya dan berharap perjanjian itu mampu menguruskan perkhidmatan terutama melibatkan penerbangan antarabangsa.

“Di bawah perjanjian selama 18 bulan itu, syarikat milik UAE, GAA akan menyediakan perkhidmatan pengurusan di tiga buah lapangan terbang utama di Kabul, Kandahar dan Herat,” katanya.

Perkara itu diharap memberi peluang kepada Taliban untuk memulakan operasi di lapangan terbang dengan persekitaran yang selamat dan boleh diyakini.

Mullah memberi jaminan untuk meningkatkan hubungan khususnya dalam bidang perdagangan dan perniagaan dengan beberapa negara lain.

September lalu, Taliban telah melakukan perbincangan dengan Qatar dan Turki berhubung pengurusan Lapangan Terbang Kabul selepas pengunduran tentera Amerika Syarikat (AS) di negara berkenaan. – Agensi


64.7 peratus maahad tahfiz dalam negara terpaksa tutup operasi

BANGI, 21 Muharram 1443H, Isnin – Sebanyak 64.7 peratus maahad tahfiz dalam negara terpaksa ditutup operasi atas arahan kerajaan.

Presiden Persatuan Madrasah Tahfiz Al-Quran Malaysia (Permata Al-Quran), Manolito Mohd Dahlan berkata, dapatan itu adalah hasil kajian yang dilakukan pihaknya pada 30 hingga 31 Mei lalu ke atas 512 maahad tahfiz.

Berdasarkan kajian itu juga, katanya, 11.7 peratus maahad memberhentikan sepenuhnya kakitangan mereka sementara 52 peratus maahad lagi hanya mampu membayar separuh gaji pekerja.

“34.4 peratus maahad pula hanya mampu bertahan tidak lebih tiga bulan,” katanya dalam satu kenyataan.

Beliau juga berkata, sebanyak 38.1 peratus maahad tidak menerima bantuan daripada Jabatan Kemajuan Islam Malaysia (Jakim) manakala 85.4 peratus maahad menerima yuran separuh atau kurang ekoran ibu bapa tidak berkemampuan.

Bimbang dengan senario tersebut, Manolito mahu maahad tahfiz sedia ada diselamatkan dan dibantu oleh pihak kerajaan.

“Maahad tahfiz adalah menjadi salah satu benteng utama umat Islam untuk memahami al-Quran serta melahirkan pemimpin berjiwa Quranic.

“Oleh itu, ia perlu diselamatkan agar tiada pemberhentian kakitangan, tiada pemotongan gaji kakitangan serta penutupan operasi maahad,” katanya.

Untuk memastikan keadaan itu tidak berterusan, beliau menggesa pihak kerajaan membantu menyalurkan bantuan perkapita (bantuan khas) untuk kakitangan termasuk guru, kerani, warden, tukang masak dan pekerja am.

Di samping itu juga, beliau berkata, maahad tahfiz memerlukan penyaluran bantuan segera peralatan Pengajaran dan Pembelajaran di Rumah (PdPR) serta bayaran kemudahan WiFi kepada ibu bapa yang tidak berkemampuan.

“Mohon dibenarkan juga maahad tahfiz beroperasi mengikut prosedur operasi standard (SOP).

“Pihak Permata Al Quran ingin merayu kepada Perdana Menteri, Menteri di Jabatan Perdana Menteri (Hal Ehwal Agama), Jakim, JAIN dan MAIN supaya membantu maahad tahfiz di seluruh Malaysia daripada terus terancam dan menutup operasinya,” katanya.

Untuk rekod, Manolito berkata, maahad tahfiz persendirian yang berdaftar dengan JAIN atau Jakim berjumlah hampir 1,198 buah dengan murid berjumlah 84,643 orang dan guru berjumlah 10,357 orang.


Solat jemaah di Negeri Sembilan ikut aturan sejadah saiz besar: MB

SEREMBAN, 20 Syaaban 1443H, Rabu – Kerajaan Negeri Sembilan menetapkan penjarakan fizikal ketika mendirikan solat berjemaah dan wirid di semua masjid dan surau di negeri ini mengikut aturan sejadah bersaiz besar iaitu 0.6 meter lebar x 1.2 meter panjang mulai 1 April ini.

Menteri Besar, Datuk Seri Aminuddin Harun berkata, selain menjaga penjarakan fizikal satu meter, jemaah yang dibenarkan masuk ke masjid dan surau adalah lelaki, wanita dan kanak-kanak, warga tempatan dan bukan warganegara serta penduduk tetap yang telah lengkap menerima vaksin COVID-19.

“Jemaah yang hadir juga perlu memastikan dalam keadaan sihat, tiada gejala seperti demam, batuk, selesema atau sebagainya. Jemaah tidak dibenarkan untuk bersalaman atau melagakan penumbuk.

“Satu sejadah hanya untuk seorang sahaja, jemaah boleh rapatkan sejadah tapi tidak boleh berkongsi dalam keadaan pandemik ini, jemaah juga perlu membawa sejadah sendiri, pakai pelitup muka dan imbas Mysejahtera,” katanya pada sidang media selepas mempengerusikan mesyuarat Exco di sini hari ini.

Beliau berkata, bagi aktiviti pengajian ilmu seperti kelas takmir, kuliyah atau ceramah, qiamullail, tadarus, iktikaf serta program komuniti seperti penyampaian bantuan majlis berbuka puasa turut dibenarkan dengan menjaga penjarakan fizikal.

Selain itu, takbir hari raya di masjid, surau dan takbir dari rumah ke rumah juga dibenarkan dengan menjaga penjarakan fizikal serta mematuhi prosedur operasi standard (SOP) yang dikuatkuasakan.

Pada 8 Mac lepas, Perdana Menteri, Datuk Seri Ismail Sabri Yaakob dilapor mengumumkan aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula Fasa ‘Peralihan Ke Endemik’ mulai 1 April ini.

Dalam perkembangan lain, Aminuddin berkata, seramai 11 keluarga Orang Asli suku Temuan dari Kampung Pelebar, Labu di sini menerima pembayaran ex-gratia (sagu hati) daripada syarikat pemaju perumahan, Matrix Concept keseluruhan berjumlah RM840,000.

Pembayaran berkenaan sebagai penyelesaian kepada tuntutan tanah oleh 11 keluarga berkenaan sejak 2017 walaupun keputusan mahkamah memihak kepada Matrix Concepts. – Bernama


Anwar menghadap Agong pagi ini

KUALA LUMPUR, 7 Jamadilawal 1444H, Jumaat – Perdana Menteri, Datuk Seri Anwar Ibrahim berkata, perbincangan mengenai pelantikan barisan Kabinet kini hampir selesai dan berharap ia dapat diumumkan dalam masa terdekat.

Anwar yang juga Pengerusi Pakatan Harapan (PH) dalam pada itu berkata, beliau akan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada 8 pagi ini.

“Saya mohon maaf, terpaksa bergegas (untuk) selesaikan masalah (isu Kabinet) dengan semua komponen, kerana kita harus segera bentuk barisan jemaah menteri dan mendapat perkenan Yang di-Pertuan Agong, saya harap dapat diumum dalam masa dua, tiga hari lagi,” katanya pada Majlis Ramah Mesra Reformis di Sungai Long, Kajang, malam tadi.

Perdana Menteri dijadualkan ke Perak esok antara lain untuk menghadap Sultan Perak Sultan Nazrin Shah di Istana Kinta pada pukul 10 pagi.

Selepas itu, beliau dijadual mengadakan sesi tinjauan mesra  di Pasar Tanjung Rambutan,  lawatan tapak Klinik Kesihatan Manjoi dan kemudian solat Jumaat dan Kenduri Rakyat di Masjid Muhammad Al Fateh, Taman Jati, Ipoh. – Bernama


Arab Saudi tarik balik sekatan ke empat negara

RIYADH, 21 Zulkaedah 1443H, Selasa – Selepas lebih dua tahun wabak COVID-19 melanda dunia, Arab Saudi hari ini menarik balik penggantungan perjalanan untuk warganegara ke Ethiopia, Turkiye, Vietnam dan India.

Kementerian Dalam Negeri pada Isnin berkata, keputusan menarik semula larangan perjalanan berdasarkan situasi virus COVID-19 semasa.

Ia selaras dengan apa yang telah dikemukakan oleh pihak berkuasa kesihatan yang berwibawa.

Kerajaan melarang warganya daripada melancong ke negara itu pada Julai 2021 kerana penularan wabak virus COVID-19 yang berterusan dan penyebaran virus bermutasi baru, di mana ia menggesa rakyat untuk segera kembali ke Arab Saudi.

Direktorat Am Pasport Arab Saudi (Jawazat) sebelum ini mengumumkan bahawa warga Arab Saudi dilarang melakukan perjalanan ke 16 negara berikutan kes COVID-19 di negara itu. – Agensi